Ibu anjur majlis hari lahir anak bertema pemujaan syaitan
Oleh KOSMO!

8 September 2022, 7:01 pm
BANDAR RAYA MEXICO – Seorang ibu di Mexico menjadi sasaran  kecaman netizen kerana  mengadakan majlis hari lahir anaknya yang berusia setahun bertemakan unsur syaitan, lapor portal berita MailOnline semalam.
Janeth Zapata  berkongsikan rakaman video di laman TikTok yang memaparkan anaknya, Lilith menyambut hari lahir dengan memakai gaun berwarna hitam.
Video tersebut menunjukkan  dekorasi majlis berkenaan yang mendapat kecaman netizen.
Sambutan yang diadakan pada Julai lepas itu menggunakan dekorasi berwarna hitam dan merah jambu yang dikaitkan dengan pemujaan syaitan.
“Khabar angin mengatakan bahawa saya memakai baju paling cantik pada hari lahir saya,” demikian menurut keterangan pada klip  video tersebut.
Dalam beberapa gambar, Lilith dilihat bergambar bersama logo pentagram yang dikaitkan dengan pemujaan syaitan serta dipercayai digunakan dalam upacara ‘persembahan untuk syaitan’.

Kek kanak-kanak itu turut mempunyai lambang serupa di samping kek cawan dihiasi  logo sama.
Netizen yang menonton video tersebut mempertikai tindakan Janeth yang menggunakan hiasan bertemakan syaitan.
Seorang pengguna turut menyoal sama ada ia merupakan sambutan hari lahir bersifat kerohanian, manakala seorang lagi mendakwa bahawa ia merupakan satu bentuk ‘persembahan untuk syaitan’. – Agensi


OPR naik, ramai bimbang aliran tunai jadi negatif
Oleh HARRITH HISHAM

8 September 2022, 5:57 pm
PETALING JAYA – Orang ramai melahirkan kebimbangan susulan pengumuman Kadar Dasar Semalaman (OPR) baharu iaitu 2.50 peratus kerana dikhuatiri membebankan mereka.
Tinjauan Kosmo! di laman sosial mendapati, kadar kenaikan tersebut memberi kesan secara langsung kepada semua masyarakat apabila terpaksa membayar pinjaman dengan kadar yang lebih tinggi.
Seperti perkongsian di Facebook M. Iqbal, dia perlu membayar pinjaman rumahnya yang disewa lebih RM80 sejak OPR dinaikkan sebanyak dua kali sebelum ini.
“Aku sewakan rumah RM1,050. Tolak segala kos bulanan (yuran penyelenggaraan dan cukai pintu), aliran tunai menjadi negatif RM391.
“Bila bank naik lagi kali ini, hutang bertambah menjadi RM471 tetapi sewa rumah macam itu sahaja,” katanya dalam satu hantaran.
Selain itu, seorang pengguna dikenali Ihsan Zainal pula menyatakan kegusaran kerana takut kadar sewa rumahnya dinaikkan oleh tuan rumah selepas ini.

“Bulan lepas elok sahaja sewa RM1,600 lebih, bulan ni terus jadi RM1,822. Ini OPR naik lagi, boleh cecah RM2,000 selepas ini.
“Itu sebab kalau aliran tunai paras-paras ‘tengkuk’ dan tak pernah dikenakan kenaikan kadar sewa lebih tiga tahun, kemungkinan aliran tunai akan menjadi negatif,” ujarnya.
Sementara itu, Bank Negara Malaysia (BNM) dalam kenyataan hari ini mengumumkan Kadar Dasar Semalaman (OPR) dinaikkan 25 mata asas.
Menurutnya, kadar tertinggi dan terendah koridor bagi OPR turut dinaikkan masing-masing kepada 2.75 peratus dan 2.25 peratus.
Terdahulu, Kosmo! melaporkan penganalisis ekonomi menjangkakan Jawatankuasa Dasar Monetari (MPC) BNM bakal mengumumkan keputusan untuk menaikkan kadar dasar semalaman (OPR) sebanyak 25 mata asas selepas bermesyuarat pada Rabu dan Khamis (hari ini). – KOSMO! ONLINE


Pinjaman berkadar tetap tidak terjejas ekoran kenaikan OPR
Oleh KOSMO!

8 September 2022, 6:01 pm
PETALING JAYA – Setiap kali pengumuman kenaikan kadar dasar semalaman (OPR) oleh Bank Negara Malaysia akan menimbulkan banyak keraguan dan kebimbangan dalam kalangan rakyat Malaysia lantas ada yang membuat kiraan sendiri terhadap jumlah pinjaman bank masing-masing.
Bank Negara Malaysia (BNM) dalam kenyataan yang dipetik daripada soalan lazim tentang dasar monetari menjelaskan bahawa, pinjaman individu itu bergantung kepada jenis pembiayaan yang diambil, sekiranya pinjaman berkadar tetap, ia tidak akan terjejas.
“Jumlah yang anda bayar balik kepada bank akan kekal sama, lazimnya kadar ini digunakan untuk pinjaman kereta.
“Jika anda mempunyai pinjaman berkadar terapung, kos peminjaman akan meningkat, ini bermakna bayaran ansuran bulanan anda akan menjadi lebih tinggi.
“ Lazimnya, kenaikan kadar ini akan memberikan kesan pada pinjaman perumahan dan sesetengah pinjaman peribadi,” katanya.
Jelas  bank pusat, bagi peminjam individu pula, kadar faedah pinjaman akan meningkat pada jumlah yang sama seperti kenaikan OPR.

“Contohnya, jika OPR dinaikkan sebanyak 25 mata asas, kadar faedah bagi pinjaman perumahan anda juga akan meningkat kepada 3.75 peratus  sekiranya kadar sebelum ini adalah 3.50 peratus.
“Ansuran pinjaman anda akan meningkat seiring dengan kadar faedah yang lebih tinggi dan bank anda akan memaklumkan kepada anda dengan sewajarnya.
“Makluman itu juga akan menggariskan dengan jelas tentang kadar faedah terkini, jumlah bayaran balik baharu serta tarikh kuat kuasa supaya anda boleh membuat persediaan sewajarnya,” jelasnya.
Selain itu, BNM mengingatkan bahawa, sekiranya ada individu bercadang untuk mengambil pinjaman baharu, mereka perlu arif tentang kos pinjaman boleh menjadi lebih mahal sekiranya kadar faedah lebih tinggi.
Sehubungan itu, individu ituperlu memahami bagaimana perubahan kadar faedah boleh mempengaruhi keupayaan untuk membayar balik pinjaman.  -KOSMO!ONLINE


OPR naik kali ketiga berturut-turut tahun ini
Oleh KOSMO!

8 September 2022, 6:10 pm
PETALING JAYA – Jawatankuasa Dasar Monetari (MPC) Bank Negara Malaysia (BNM) telah memutuskan untuk menaikkan kadar dasar semalaman (OPR) sebanyak 25 mata asas kepada 2.50 peratus.
Ini adalah kenaikan kali ketiga berturut-turut pada tahun ini yang mana pada bulan Julai, kadar penanda aras pinjaman dan simpanan itu dinaikkan kepada 2.25 peratus, 2.00 peratus pada bulan Mei dan pada bulan Mac, ia berada pada kadar terendah iaitu 1.75 peratus setahun.
Menurut bank pusat dalam kenyataannya, pada kadar OPR semasa, pendirian dasar monetari kekal akomodatif dan menyokong pertumbuhan ekonomi.
“ MPC tidak membuat sebarang ketetapan awal serta akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri.
“Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil,” katanya.
Selain itu, BNM menjelaskan, bagi ekonomi Malaysia, peralihan ke fasa endemik dan langkah-langkah dasar telah menyumbang kepada prestasi pertumbuhan yang lebih kukuh pada suku kedua tahun 2022.

Pada masa hadapan, penunjuk menunjukkan pertumbuhan yang berterusan, disokong oleh perbelanjaan sektor swasta.
Keadaan pasaran pekerja dan prospek pendapatan terus positif, dengan pengangguran dan guna tenaga tidak penuh (underemployment) terus berkurang.
Pembukaan semula sempadan antarabangsa pula akan meningkatkan sektor berkaitan pelancongan. -KOSMO! ONLINE


Ibu racun pelajar kerana lebih bijak daripada anaknya
Oleh KOSMO!

8 September 2022, 6:00 pm
NEW DELHI – Seorang wanita di India didakwa meletakkan racun ke  dalam minuman rakan sekelas anaknya kerana cemburu terhadap pencapaian akademik mangsa yang mencatatkan keputusan lebih cemerlang, lapor laman berita Oddity Central semalam.
Dalam kejadian pada Jumaat lepas di bandar Karaikal, mangsa berusia 13 tahun meninggal dunia selepas diracun suspek yang berusia 42 tahun.
Menurut laporan, suspek menyerahkan sebotol minuman ringan kepada seorang pengawal sekolah untuk diserahkan kepada mangsa ketika acara tahunan sekolah diadakan.
Namun, sejurus pulang ke rumah sekitar pukul 12.30 tengah hari (waktu tempatan), mangsa mengadu kepada ibunya bahawa dia berasa sakit selepas meminum air tersebut.
Selepas dia mula mengalami muntah, kedua-dua ibu bapanya menghubungi ambulans dan mangsa dibawa ke sebuah hospital di Karaikal di mana dia menerima rawatan dan dibenarkan pulang ke rumah.
Malangnya, keadaan kesihatan kanak-kanak tersebut semakin merosot dan tidak lama selepas dia dimasukkan semula ke hospital pada keesokan harinya, dia disahkan meninggal dunia.

Ibunya kemudian meminta pihak sekolah untuk membenarkan dia memeriksa rakaman televisyen litar tertutup (CCTV) dan mendapati bahawa suspek memasukkan sesuatu ke dalam botol minuman sebelum diserahkan kepada pengawal sekolah untuk diberikan kepada anaknya.
Suspek dikenal pasti sebagai ibu kepada salah seorang rakan sekelas mangsa, di mana mereka berdua dikatakan bertengkar disebabkan persaingan dalam akademik.
Dia dilaporkan mahu memastikan anak perempuannya menjadi perhatian ketika majlis tahunan sekolah dan membuat keputusan untuk melakukan sesuatu kepada mangsa ketika acara itu agar pelajar tersebut tidak diraikan.
Suspek kemudian mengaku hanya memasukkan pil julap bagi memastikan mangsa mengalami cirit-birit, namun menurut polis, hasil bedah siasat menemui kesan racun pada badan mangsa.
Suspek dilaporkan telah ditahan dan siasatan diteruskan. – Agensi


Belum ada keputusan untuk panggil Abd. Latiff – SPRM
Oleh KAMARIAH KHALIDI

8 September 2022, 5:05 pm
PUTRAJAYA – Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki memaklumkan bahawa belum ada sebarang keputusan dibuat sama ada akan memanggil Menteri di Jabatan Perdana Menteri (Tugas-Tugas khas), Datuk Dr. Abd. Latiff Ahmad berkaitan projek kapal tempur pesisir (LCS).
“Tiada komen mengenainya kerana kita masih siasat. Kita perlu semak perkara itu,” katanya ringkas.
Hal ini kerana katanya, masih banyak perkara yang perlu disiasat membabitkan kes LCS tersebut.
“Kita masih lagi menjalankan siasatan dan banyak lagi perkara yang kita perlu siasat dalam hal penyiasatan ini. Saya ingin membawa semua untuk memahami bahawa perkara-perkara berkaitan tadbir urus dan jenayah adalah dua perkara berbeza.
“Mungkin pihak-pihak yang mengemukakan isu tersebut kepada pihak media tentang tadbir urus mungkin diambil dari laporan audit.
“Namun pihak kami bukan menyiasat perkara itu sahaja, kita menyiasat lebih lanjut lagi daripada itu untuk melihat unsur jenayah yang dilakukan mana-mana pihak,” katanya.

Beliau berkata demikian pada satu sidang akhbar selepas Istiadat Konvokesyen MACC Law Enforcement Accredited Programme di Pusat Konvensyen Antarabangsa Putrajaya (PICC) di sini hari ini.
Jelas beliau, pegawai penyiasat SPRM memerlukan masa untuk melengkapkan siasatan kes tersebut termasuk memanggil saksi-saksi dari luar negara.
Sebelum ini, Timbalan Presiden Parti Keadilan Rakyat, Rafizi Ramli mendakwa syarikat palsu yang menjadi syarikat pembekal alat ganti dalam projek pembinaan LCS adalah milik keluarga bekas Timbalan Menteri Pertahanan, Abd. Latiff.
Rafizi mendakwa, siasatan dalaman skandal LCS dan semakan susulan dilakukannya mendapati syarikat pembekal itu dimiliki isteri Abd. Latiff.
Dakwanya, laporan siasatan dalaman projek LCS pada muka surat 96, perenggan 3.16.13.2 juga secara jelas menyebut wanita itu adalah isteri kepada Abd. Latiff. – KOSMO! ONLINE


Gempa bumi gegar Selatan Jawa, Indonesia
Oleh HARRITH HISHAM

8 September 2022, 4:42 pm
PETALING JAYA – Gempa bumi sederhana bermagnitud 5.0 skala Ritcher dilaporkan berlaku di Selatan Jawa, Indonesia petang tadi.
Jabatan Meteorologi Malaysia (MetMalaysia) berkata, kejadian itu berlaku sekitar pukul 3.01 petang pada kedalaman 55 kilometer (km).
“Pusat gempa bumi terletak pada kedudukan 10.4 darjah selatan dan 109.8 darjah timur dengan jarak 290 km selatan dari Yogjakarta,” katanya hari ini.
Bagaimanapun, tambah MetMalaysia, tiada ancaman tsunami kepada Malaysia susulan kejadian tersebut. – KOSMO! ONLINE


APMM tahan dua bot kenka
Oleh LUQMAN RIDHWAN MOHAMED NOR

8 September 2022, 4:49 pm
KUALA KURAU – Agensi Penguatkuasaan Maritim Malaysia (APMM) Zon Maritim Kuala Kurau telah menahan dua buah bot kenka di kedudukan 7.7 batu nautika barat daya muara Kuala Kurau kerana melanggar syarat lesen pada sekitar pukul 11.05 pagi semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, semasa rondaan rutin, pasukan operasi APMM telah mengesan dua bot sedang menunda pukat dan pihaknya telah merapati bot berkenaan untuk pemeriksaan.
“Hasil pemeriksaan ke atas kedua-dua bot terbabit menemukan lima nelayan tempatan termasuk tekong berumur antara 49 hingga 68 tahun.
“Pemeriksaan ke atas dokumen mendapati pasangan bot kenka terbabit bukanlah pasangan seperti yang dinyatakan dalam lesen dan ia tidak diusahakan sendiri oleh pemiliknya,” katanya dalam satu kenyataan hari ini.
Selain itu, Mohd. Najhan berkata, bot terbabit turut menunda pukat di kawasan yang tidak dibenarkan.
“Kesemua nelayan, bot dan peralatan menangkap ikan telah dibawa ke Jeti Zon Maritim Kuala Kurau untuk tindakan lanjut. Kes disiasat di bawah Seksyen 8 (b) Akta Perikanan 1985 kerana melanggar syarat lesen.

“APMM menasihatkan kepada semua komuniti nelayan agar mematuhi undang-undang yang telah ditetapkan dan sentiasa mengutamakan keselamatan ketika berada di laut demi kesejahteraan serta keselamatan bersama,” katanya.
Sebarang salah laku jenayah dan kecemasan yang berlaku di laut, orang ramai boleh melaporkannya kepada APMM di talian MERS 999 atau Pusat Operasi Zon Maritim Kuala Kurau di talian 05-7279919. – KOSMO! ONLINE


Malaysia perlu ke suku akhir – Arul
Oleh MUHAMMAD ZUHAILY BADLISHAH

8 September 2022, 5:00 pm
PETALING JAYA – Ketua jurulatih skuad hoki lelaki negara, Arul Selvaraj menganggap undian memihak kepada pasukannya selepas diundi dalam Kumpulan C Piala Dunia 2023 di India bermula 13 hingga 29 Januari depan.
Malaysian Tigers, No.10 dunia, diundi bersama juara Eropah yang juga finalis edisi lalu, Belanda selain New Zealand dan Chile pada saingan yang diadakan di dua bandar di India iaitu Bhubaneswar serta Rourkela.
Secara peribadi, Arul melontarkan keyakinan mahu memastikan pasukannya mampu melepasi halangan peringkat kumpulan dengan melayakkan diri ke peringkat suku akhir.
“Undian ini menguntungkan. Kita gembira untuk berada dalam kumpulan ini dan akan cuba sebaik mungkin ke pusingan seterusnya. Secara peribadi saya nak ke suku akhir,” katanya.
Berdasarkan undian itu, Belanda yang ketika ini berada di ranking ketiga dunia dilihat sebagai pasukan paling sukar dikalahkan sekali gus menjadi calon utama untuk menjuarai aksi Kumpulan C.
New Zealand pula hanya berada satu anak tangga di atas Malaysia dalam carta ranking dunia, manakala Chile jauh di bawah pada kedudukan ke-23 dunia.

“Dari segi persediaan pemain-pemain yang mereka lakukan sekarang dan juga aksi-aksi antarabangsa yang kita akan dapat nanti, kita kena keluar untuk menang.
“Secara realistiknya kita kena menang dengan New Zealand dan Chile. Apabila kita menentang Belanda, kita perlu bermain dengan lebih bijak,” jelas Arul.
Malaysia akan berlepas ke Jelajah Eropah pada 14 September ini untuk bermain empat perlawanan dengan Sepanyol di Barcelona bermula 20 Oktober depan dan disusuli dua aksi bertemu Perancis di Belgium .
Selepas itu, mereka akan pulang ke tanah air untuk menghadapi saingan Piala Sultan Azlan Shah 2022 di Ipoh, Perak dari 1 hingga 10 November.
Kemudian, skuad negara akan bertolak ke Potchefstroom, Afrika Selatan untuk menyertai saingan Piala Negara-Negara FIH menentang Kanada, Jepun dan Korea Selatan dalam saingan Kumpulan B pada 28 November depan. – KOSMO! ONLINE


MOF alukan maklum balas KKA Bajet 2023
Oleh EDDY AQMAL MOHAMED HAMIDI

8 September 2022, 5:20 pm
PUTRAJAYA – Kementerian Kewangan (MOF) mengalu-alukan maklum balas bagi Kertas Konsultasi Awam (KKA) yang diterbitkan untuk Bajet 2023 bertajuk ‘Inisiatif Rangka Kerja Pembiayaan Bagi Pembangunan Mampan.
MOF menerusi satu kenyataan berkata, KKA tersebut merupakan KKA yang terakhir diterbitkan kementerian berkenaan selaras dengan proses penyediaan Bajet 2023.
“KKA ini antara lain mempunyai objektif untuk memastikan rangka kerja pembiayaan bagi pembangunan mampan yang dibangunkan adalah komprehensif dan praktikal dalam usaha mencapai sasaran pelepasan gas rumah hijau sifar (zero greenhouse gas emissions) seawal-awalnya tahun 2050.
“Ia sekali gus menepati matlamat yang digariskan di dalam Rancangan Malaysia Ke-12 serta memenuhi komitmen negara di peringkat antarabangsa,” kata kenyataan itu hari ini.
Jelasnya, orang ramai dijemput untuk memberikan maklum balas kepada KKA tersebut yang boleh dicapai melalui pautan https://budget.mof.gov.my/bajet2023/kertaskonsultasi/ sebelum atau pada 22 September 2022.
“Secara keseluruhan sebanyak enam KKA telah diterbitkan MOF di mana ia merupakan sebahagian daripada usaha MOF menjadikan proses penyediaan bajet tahunan lebih telus dan penglibatan semua pihak secara menyeluruh.

“Maklum balas yang diterima akan digunakan dalam merangka sebuah bajet tahunan yang memenuhi keperluan rakyat serta selaras dengan dasar pembangunan sosio ekonomi negara,” ujarnya.-KOSMO! ONLINE


Penjara jika guna alat pemanas berlebihan
Oleh KOSMO!

8 September 2022, 5:31 pm
BERN, SWITZERLAND – Kerajaan Switzerland  mempertimbangkan usul mengenakan hukuman penjara sehingga tiga tahun kepada individu yang didapati memanaskan bilik pada suhu melebihi 19 darjah Celsius, lapor portal berita MailOnline semalam.
Langkah itu susulan Switzerland  terpaksa menjimatkan penggunaan gas akibat impak perang di Ukraine.
Jurucakap Jabatan Kewangan Persekutuan, Markus Sporndli berkata, pengguna yang ingkar juga berdepan  denda harian yang bermula pada kadar £26 (RM134.70).
Syarikat-syarikat yang menggunakan gas melebihi kuota juga akan berdepan dengan hukuman.
Berdasarkan langkah-langkah tegas yang bakal dilaksanakan itu, suhu di dalam bangunan yang menggunakan alat pemanas bekuasa gas tidak boleh melebihi 19 darjah Celsius, dengan suhu air dipanaskan tidak melebihi 60 darjah Celsius.
Penggunaan pemanas radiant juga tidak akan dibenarkan dengan bilik sauna dan kolam renang perlu kekal sejuk.

Langkah-langkah tersebut termaktub dalam Undang-Undang Persekutuan mengenai Bekalan Ekonomi Negara, yang dirujuk oleh Jabatan Hal Ehwal Ekonomi Persekutuan (EAER) dalam satu dokumen rasmi.
Usul tersebut diramal bakal memberikan cabaran kepada kerajaan dan boleh mencetuskan pertikaian. Langkah itu, sekiranya dilaksanakan, juga akan menyebabkan mahkamah ‘sibuk’ dan kerajaan perlu mengendalikan sebarang isu berbangkit.
Pihak berkuasa tempatan di Switzerland diberikan tempoh  sehingga 22 September ini bagi mengemukakan sebarang kebimbangan atau bantahan mengenai langkah tersebut. – Agensi


Selamat menyambut Onam kepada masyarakat Malayalee – PM
Oleh EDDY AQMAL MOHAMED HAMIDI

8 September 2022, 4:57 pm
PUTRAJAYA – Perdana Menteri, Datuk Seri Ismail Sabri Yaakob mengucapkan selamat menyambut perayaan Onam kepada seluruh masyarakat Malayalee di Malaysia.
Ismail Sabri menerusi perkongsian di laman Facebook berkata, Perayaan Onam disambut bersempena pesta menuai yang diraikan secara besar-besaran pada bulan pertama kalendar Malayalam dikenali sebagai ‘Chingam’.
“Selamat menyambut perayaan Onam kepada seluruh masyarakat Malayalee di Malaysia.
“Perayaan ini diharap akan membawa kemakmuran dan kebahagiaan kepada semua masyarakat Malayalee di Malaysia,” ujar beliau.
Tambah Perdana Menteri, keharmonian dan kesejahteraan Keluarga Malaysia diharapkan terus utuh dengan kepelbagaian perayaan yang dirai di negara ini.
Perayaan Onam merupakan tradisi yang disambut oleh penduduk di negeri Kerala, bahagian selatan India bagi meraikan maharaja legenda (Bali Chakravarthi atau Mahabali) yang dipercayai pulang dengan hasil menuai yang banyak. – KOSMO! ONLINE


Polis kesan pemandu pacuan empat roda langgar lari
Oleh ISKANDAR SHAH MOHAMED

8 September 2022, 5:19 pm
KLANG – Polis sedang mengesan pemandu sebuah pacuan empat roda bagi membantu siasatan kes seorang penunggang motosikal yang maut dilanggar lari di Jalan Kampung Batu 9 di sini, Mei lalu.
Kemalangan kira-kira pukul 11 pagi, 9 Mei lalu itu mengorbankan nyawa seorang lelaki berusia 54 tahun.
Ketua Polis Daerah Klang Utara, Asisten Komisioner S. Vijaya Rao berkata, kejadian itu berjaya dirakam kamera litar tertutup (CCTV) di sekitar lokasi tersebut .
“Rakaman itu menunjukkan sebuah pacuan empat roda dari arah bertentangan dan melanggar motosikal ditunggang mangsa.
“Perlanggaran itu kemudian mengakibatkan mangsa terjatuh atas jalan manakala kenderaan berkenaan tidak berhenti dan terus beredar,” katanya dalam kenyataan hari ini.
Menurut beliau, lelaki yang cedera parah itu dihantar ke Hospital Tengku Ampuan Rahimah (HTAR) Klang untuk rawatan lanjut.

“Namun, mangsa disahkan meninggal dunia pada 2 Jun lalu,” katanya.
Tambah Vijaya Rao, usaha mengesan pemandu itu masih dijalankan sehingga kini.
“Rakaman CCTV turut tidak dapat mengesan dengan jelas nombor pendaftaran kenderaan berkenaan. Justeru, orang ramai atau saksi yang mempunyai maklumat kejadian itu diminta menghubungi Pegawai Penyiasat Inspektor Surihan Samsudin di talian 013-2082327 atau balai polis berdekatan,” katanya. – KOSMO! ONLINE


Pegawai polis, isteri didakwa perdagang, cederakan amah
Oleh ISKANDAR SHAH MOHAMED

8 September 2022, 5:11 pm
KLANG – Seorang pegawai polis dan isterinya mengaku tidak bersalah di Mahkamah Sesyen di sini, atas tuduhan memperdagangkan seorang pembantu rumah Indonesia bagi eksploitasi kerja paksa sehingga menyebabkan cedera parah antara Mac dan Ogos lalu.
Tertuduh, Inspektor S. Vijiyan Rao, 38,  dan K. Rineshini Naidu, 35, membuat pengakuan itu di hadapan Hakim Rozianayati Ahmad.
Mengikut pertuduhan, pasangan itu didakwa dengan niat bersama melakukan perbuatan itu terhadap Zailis, 46, di sebuah rumah di Taman Industri Bolton, Gombak antara Mac dan 30 Ogos lalu.
Justeru, melakukan didakwa melakukan kesalahan mengikut Seksyen 13 (a) Akta Anti Pemerdagangan Orang dan Anti Penyeludupan Migran 2007.
Jika sabit kesalahan, ia memperuntukkan hukuman penjara seumur hidup atau penjara tidak kurang lima tahun dan sebatan.
Timbalan Pendakwa Raya Nurul’ Ain Abu Bakar yang mengendalikan kes memohon kos ikat jamin RM20,000 dan seorang penjamin terhadap kedua-dua tertuduh selain perlu menyerahkan pasport kepada mahkamah.

Pasangan yang diwakili peguam A. Narainasami itu bagaimanapun memohon pengurangan kerana mempunyai tanggungan dua anak yang masih kecil.
Rozianayati kemudian membenarkan mereka masing-masing diikat jamin RM10,000 dan perlu menyerahkan pasport kepada mahkamah.
Sebutan semula kes ditetapkan pada 5 Oktober depan. – KOSMO! ONLINE


Foto mesra Jennie, V tersebar
8 September 2022, 5:40 pm
TIDAK semena-mena, kecoh mengenai penyebaran foto peribadi milik Jennie yang tular dalam media sosial baru-baru ini.
Paling mendapat perhatian, gambar memperlihatkan anggota BTS iaitu V mencium dahi Jennie.
Dipercayai, foto tersebut mula dikongsi menerusi akaun Twitter @gurumiharibo termasuk beberapa aksi mesra lain kedua-dua bintang terkenal itu.
Penyebaran foto-foto tersebut sekali gus mencetuskan kebimbangan peminat dan ramai berpendapat akaun iCloud milik Jennie digodam individu tidak bertanggungjawab.
Nama kedua-dua bintang itu turut menjadi trending selain peminat melancarkan kempen Protect Jennie bagi menuntut keadilan atas penularan gambar peribadinya.
Malah mereka turut mendesak syarikat pengurusan YG Entertainment dan Big Hit Music mengambil tindakan segera.

Menerusi gambar yang tersebar, peminat turut membuat spekulasi bahawa mereka mempunyai hubungan istimewa.


Ramai ibu bapa bengang, Peppa Pig tampil pasangan sejenis
Oleh KOSMO!

8 September 2022, 3:40 pm
PETALING JAYA – Siri animasi popular kanak-kanak Peppa Pig yang menampilkan watak baharu iaitu pasangan lesbian minggu lalu menimbulkan rasa tidak senang ibu bapa di negara ini.
Namun di negara Barat media menyifatkan adegan pengenalan watak lesbian itu sebagai ‘the ground breaking episod’.
Sebelum ini siri terkenal kanak-kanak itu memperkenalkan adegan bercium-ciuman antara pasangan sejenis yang kemungkinan besar akan memberi pengaruh negatif dalam kalangan kanak-kanak.
Seorang ibu di media sosial dikenali Rosmah berkata, sebelum ini kartun ini banyak kebaikan, mengajar anak bercakap English dengan baik, sekarang tiba-tiba ada benda songsang.
“Menyakitkan hati, kenapa cerita kartun perlu ada dakwah macam ini,” tulisnya.
Seorang lagi ibu dikenali Durra menulis, perkara itu (lesbian) tidak sepatutnya dimomokkan dalam siri kartun yang ditonton oleh jutaan kanak-kanak.

“Lepas satu-satu siri kartun ada unsur tidak senonoh, kenapa teruk sangat dunia sekarang,” tulisnya. – KOSMO! ONLINE


Mahkamah: Wanita direman kes penipuan pelaburan tidak wujud
Oleh OTHMAN YAHAYA

8 September 2022, 4:09 pm
SUNGAI PETANI – Seorang ahli perniagaan wanita berusia 23 tahun yang disyaki terlibat dalam kes penipuan pelaburan tidak wujud dikenali sebagai ‘Savingbywaniey’ atau Free Cash (FC) direman selama dua hari bermula hari ini.
Perintah tahanan reman itu dikeluarkan Majistret, Nurul Ainna Ahmad di Mahkamah Majistret di sini.
Suspek yang memakai baju lokap berwarna jingga tiba di mahkamah dengan diiringi polis kira-kira pukul 8.30 pagi sebelum proses reman terhadapnya selesai sejam kemudian.
Ketua Polis Daerah Baling, Superintendan Shamsudin Mamat berkata, suspek yang sebelum ini diburu polis menyerah diri di Ibu Pejabat Polis Daerah Baling kira-kira pukul 4 petang kelmarin.
“Kes disiasat di bawah Seksyen 420 Kanun Keseksaan kerana menipu,” katanya di sini hari ini.
Kata beliau, dua lagi suspek termasuk wanita mengandung dibebaskan dengan jaminan polis.

Kosmo! Online pada 25 Ogos lalu melaporkan polis bertindak menahan dua wanita berusia 30 tahun dan memburu seorang lagi suspek yang masih bebas bagi membantu siasatan kes penipuan pelaburan tidak wujud dikenali sebagai ‘Savingbywanie’ atau Free Cash dengan kerugian kira-kira RM1.2 juta.
Polis menerima sebanyak 33 laporan polis dari mangsa yang dikatakan terlibat dalam skim pelaburan berkenaan sehingga mencecah kerugian RM1.2 juta. – KOSMO! ONLINE


20 pengikut ‘kultus kiamat’ hilang di Venezuela
Oleh KOSMO!

8 September 2022, 4:30 pm
LA GRITA, VENEZUELA – Sekitar 20 orang termasuk lima kanak-kanak dilaporkan hilang di Venezuela selepas mereka mengikuti aktiviti sebuah  kumpulan ‘kerohanian’ pimpinan seorang wanita yang mendakwa dirinya mendapat ‘wahyu’ bahawa dunia akan kiamat, lapor portal berita MailOnline semalam.
Rosa Garcia, 57, dikatakan memujuk 40 penduduk bandar La Gita, negeri  Tachira untuk menyertai kumpulannya mengadakan  aktiviti kerohanian di Taman Negara Juan Pablo Penaloza pada 22 Ogos lalu, lapor akhbar La Nacion.
Dia juga didakwa memberitahu ahli-ahli kumpulan tersebut bahawa mereka akan mengadakan pertemuan rohani dengan ‘Tuhan’  di sebuah kawasan yang tidak didedahkan di taman negara tersebut.
Semua ahli sepatutnya dijangka pulang Khamis lalu, namun mereka dilaporkan hilang selepas tidak kembali ke rumah masing-masing.
Menurut La Nacion, sebilangan individu menarik diri daripada kumpulan tersebut selepas Garcia mula berkelakuan aneh selain mengarahkan pengikutnya membuang telefon bimbit masing-masing.
Pihak berkuasa Venezuela kelmarin memaklumkan bahawa sembilan  individu hilang itu terdiri daripada sebuah keluarga yang sama, manakala kumpulan itu bergerak dengan menggunakan dua buah kenderaan.

Datuk Bandar La Grita, Juan Carlos Escalante berkata, 160 pekerja mencari dan menyelamat serta beberapa agensi penguatkuasaan undang-undang meneruskan usaha  mencari mereka yang hilang.
Beberapa dron dan anjing pengesan turut dikerah bagi meluaskan lagi kawasan pencarian.
Isnin lalu, pihak berkuasa menemui sebuah kawasan ladang terbiar, di mana sebilangan mangsa yang masih hilang didapati meninggalkan beberapa helai pakaian serta makanan di situ.
Menurut penduduk tempatan, Garcia menubuhkan kumpulan agamanya sendiri yang kerap berkumpul bersama-sama dan mengadakan sesi berdoa untuk individu yang menghidap penyakit.
Sebilangan penduduk berkata, kumpulan itu bagaimanapun menukar aktiviti daripada amalan keagamaan kepada bersifat fanatik dengan ahli-ahlinya sering memukul dada mereka ketika bercakap mengenai pegangan kumpulan tersebut.
Sejak Mac lalu, tiada seorang pun ahli kumpulan itu dibenarkan menonton televisyen selain mereka perlu berdoa pada pukul 3 pagi setiap hari, lapor laman berita Impacto Venezuela.
Pengikut wanita pula dilarang membasuh rambut mereka dan tidak boleh menunjukkan wajah ketika meninggalkan kediaman. – Agensi


Ramai rakyat Malaysia jadi mangsa penipuan kerja di Kemboja
Oleh AMREE AHMAD

8 September 2022, 4:07 pm
PUTRAJAYA – Bilangan warga Malaysia yang menjadi mangsa penipuan tawaran pekerjaan dan terkandas di luar negara setakat awal bulan ini sudah pun mencecah seramai 195 orang.
Menteri Luar, Datuk Seri Saifuddin Abdullah berkata, berdasarkan rekod pejabat perwakilan diplomatik Malaysia dan pihak berkuasa di negara tersebut, setakat 2 September lalu paling ramai menjadi mangsa di Kemboja iaitu 148 orang.
“Selebihnya diikuti negara jiran iaitu Thailand dengan seramai 23 orang, Laos pula 22 orang dan Myanmar cuma dua orang,” jelasnya menerusi kenyataan perkembangan terkini melibatkan kegiatan jenayah tersebut.
Beliau turut mengesahkan awal bulan ini, pihak Wisma Putra menerima surat daripada dua wakil rakyat di Melaka yang memohon bantuan membebaskan mangsa di beberapa negara.
Mangsa kesemuanya dilaporkan terpedaya iklan tawaran kerja dengan upah bulanan cukup tinggi sehingga AS$8,000 yang disiarkan menerusi laman sosial tempatan.
Bagaimanapun, apabila tiba di negara tersebut, mangsa dipaksa menjadi ejen panggilan palsu atau ‘scammer’ dengan ditugaskan memperdaya ramai warga China berada di seluruh dunia.

Usaha pengesanan agak sukar kerana identiti mereka telah diubah dan disorok dalam bangunan dikawal ketat dengan ada diseksa teruk kerana gagal mencapai sasaran jualan ditetapkan.
“Setiap laporan akan disalurkan terus kepada pejabat perwakilan Malaysia di negara tersebut untuk tindakan susulan bersama-sama pihak berkuasa di negara tuan rumah,” tambahnya.
Ketika ini sejumlah 87 mangsa jenayah berkenaan telah pun berjaya diselamatkan dan pulang ke tanah air melibatkan 65 orang dari Kemboja, Laos (10), Thailand (10) dan Myanmar (dua).
Justeru, beliau menasihatkan rakyat Malaysia untuk sentiasa berwaspada dengan tawaran bekerja di negara asing terutamanya gaji lumayan yang diiklankan melalui wadah media sosial. – KOSMO! ONLINE


MAFI mohon MOF tingkat peruntukan Belanjawan 2023
Oleh SITI NUR MAS ERAH AMRAN

8 September 2022, 3:51 pm
SEBERANG PERAI – Kementerian Pertanian dan Industri Makanan (MAFI) memohon pertimbangan kerajaan untuk meningkatkan peruntukan dalam Belanjawan 2023 bagi memastikan sekuriti agromakanan di dalam negara terus diperkasakan.
Menterinya, Datuk Seri Dr. Ronald Kiandee berkata, pelbagai program dilaksanakan secara berterusan malah program baharu turut direncanakan bagi merancakkan sektor bekalan makanan negara.
“Beberapa pendekatan baharu antaranya program penanaman padi lima kali dalam tempoh dua tahun selain usaha memodenkan sektor agromakanan negara menerusi Revolusi Industri 4.0 (IR 4.0) bagi memodenkan sektor agromakan negara sejajar dengan Dasar Agromakanan Negara 2021-2030 (DAN 2.0) memerlukan dana yang berterusan dari kerajaan.
“Justeru, MAFI mengharapkan Kementerian Kewangan akan melihat ini sebagai sesuatu yang perlu diberi keutamaan dan kita pohon agar bajet tahunan akan ditingkatkan,” katanya kepada pemberita selepas merasmikan Mesyuarat Agung Tahunan Pertubuhan Peladang Negeri (PPN) Pulau Pinang Kali Ke-48 Tahun 2022, di sini hari ini.
Belanjawan 2023 akan dibentangkan di Parlimen pada 7 Oktober ini.
Dalam pada itu beliau memberitahu, kenaikan dan penurunan harga bekalan sejak dua tahun lalu berpunca daripada perubahan kos import luar negara yang di luar kawalan kerajaan.

“Walau bagaimanapun, kita lihat kenaikan harga makanan adalah pada tahap stabil dan masih dalam kawalan.
“Jika ianya perlu intervensi daripada kerajaan sebagaimana yang berlaku pada isu ayam dan telur di mana kerajaan memberi subsidi dan sebagainya, kita akan bantu.
“MAFI dan Kementerian Perdagangan Dalam Negeri dan Hal Ehwal Pengguna (KPDNHEP) akan sentiasa memantau bekalan dan harga bekalan makanan malah bersedia mengolah intervensi bagi memastikan harga dikenakan terhadap pengguna memadai walaupun tertakluk kepada kenaikan kos import dari luar negara,” tambahnya. – KOSMO! ONLINE


Hujan lebat landa Sabah, Sarawak petang ini
Oleh HARRITH HISHAM

8 September 2022, 4:26 pm
PETALING JAYA – Ribut petir dan hujan lebat dijangka melanda Sabah dan Sarawak petang ini.
Amaran yang dikeluarkan Jabatan Meteorologi (MetMalaysia) itu meramalkan keadaan cuaca buruk tersebut berlaku sehingga lewat petang.
“di Negeri Sabah ia melibatkan pedalaman (Beaufort dan Tambunan), Pantai Barat, Sandakan (Telupid, Kinabatangan, Beluran dan Sandakan) dan Kudat (Kota Marudu).
“Sarawak pula di Serian, Samarahan (Simunjan), Sri Aman, Betong, Sarikei (Pakan dan Julau), Sibu, Kapit (Song dan Kapit), Bintulu dan Miri (Subis, Beluru dan Marudi),” katanya di sini hari ini.
Sementara itu, menerusi laman web Jabatan Pengairan dan Saliran (JPS), lima negeri di Semenanjung dilaporkan menerima taburan hujan di satu dua kawasan setakat pukul 3.30 petang.
“Negeri yang terlibat adalah Selangor, Melaka, Johor, Pahang dan Terengganu,” ujarnya.

Bagaimanapun, intensiti hujan di semua kawasan tersebut merekodkan bacaan kurang daripada 20 milimeter sejam. – KOSMO! ONLINE


Banjir Baling: Mangsa di PPS dinasihatkan tidak pulang ke rumah
Oleh NORLIA RAMLI

8 September 2022, 4:26 pm
BALING – Seramai 106 mangsa daripada 31 keluarga yang ditempatkan di pusat pemindahan sementara (PPS) di Kupang di sini dinasihatkan supaya tidak pulang ke rumah masing-masing kerana keadaan cuaca yang masih hujan pada sebelah petang.
Pegawai Pertahanan Awam Daerah Baling, Leftenan (PA) Mohd. Faizol Ab. Aziz berkata, semua mangsa terlibat berada di dua PPS yang dibuka iaitu di Dewan Terbuka Kampung Padang Empang dan Dewan Masjid Al-Huda, Kampung Hangus.
“Seramai 94 mangsa daripada 30 keluarga berada di PPS Dewan Terbuka Kampung Padang Empang dan 12 mangsa daripada sebuah keluarga berada di Dewan Masjid Al-Huda.
“Keadaan cuaca masih tidak menentu, sentiasa mendung dengan hujan renyai dan kadangkala hujan lebat di sebelah petang,” katanya di sini hari ini.
Sehubungan itu, kata beliau, mangsa dinasihatkan tinggal di PPS sehingga keadaan kembali pulih.
“Namun begitu ada di antara mangsa yang pulang pada waktu siang untuk membersihkan rumah dan datang semula untuk bermalam di PPS.

“Data keluar masuk PPS akan direkodkan oleh Jabatan Kebajikan Masyarakat (JKM) dan pemeriksaan kesihatan akan dilakukan oleh pembantu perubatan Kementerian Kesihatan Malaysia (KKM),” ujarnya. – KOSMO! ONLINE


Sumpah, saya tak ingat tarikh nikah, cerai – Raja Ema
Oleh HANISAH SELAMAT

8 September 2022, 4:23 pm
KUALA LUMPUR – Lebih 20 tahun bergelar ibu tunggal, pelakon juga penyanyi senior, Raja Ema mengakui sudah malas memikirkan soal jodoh, bahkan tidak pernah kembali mengingati tarikh nikah atau perceraian dalam hidupnya.
Katanya, tiada faedah mengenang kisah lampau apatah lagi semakin menikmati fasa solo yang menyeronokkan bersama dua permata hatinya.
“Saya bersumpah, sejujurnya saya tak pernah mengira tempoh atau ingat tarikh saya bernikah atau bercerai.
‘Saya sudah ‘move on. Saya menikmati kehidupan solo sampai tiada masa untuk rasa sunyi. Pada usia 54 tahun ini saya sudah malas untuk berfikir soal jodoh
“Mencari teman hidup rasanya bukan fokus saya kerana sekarang saya sudah seronok begini. Saya ada anak-anak sebagai peneman,” katanya kepada Kosmo! Online.
Selebriti yang meraih gelaran Puteri Pop 80-an itu berkata demikian ketika ditemui pada sesi rakaman lagu Jejaka Idaman dan Angan Angan untuk program Salam Dari Maya 2 di Taman Melawati, malam tadi.

Raja Ema yang juga anak kepada Seniwati Yusni Jaafar itu dipilih bergandingan dengan Amy Mastura untuk program hiburan yang disiarkan menerusi YouTube pada 14 Oktober depan.
Dikenali sebagai selebriti yang menjaga rapat hal peribadi, wanita yang cukup peramah itu sememangnya mengakui lebih selesa menumpukan perhatian terhadap kerjaya seni dan perniagaan acar buah yang diusahakannya sejak bertahun-tahun lalu.
Dia yang kembali solo apabila perkahwinan dibina selama enam tahun dengan penyanyi Sheqal ternoktah pada tahun 1999 menyatakan agak fobia untuk kembali menjalin hubungan.
Biarpun dua anaknya, Putera Ammar, 28, dan Putera Al Kashah, 26, memberi lampu hijau, Raja Emi sendiri merasakan tiada keperluan berbuat demikian.
“Sebenarnya saya sudah malas nak fikir sebab urusan jodoh ini kita tak tahu bagaimana pengakhirannya. Kalau berniaga atau terbabit dalam dunia seni saya tahu apa yang bakal saya capai.
“Saya bukan nak menakutkan sesiapa tetapi bila bab perkahwinan ini kita berurusan dengan manusia. Kalau kita berharap perkahwinan yang dibina itu sampai ke syurga sekali pun, belum tentu kita dapat menggapainya.
“Memanglah kita boleh bebaskan seseorang dengan bercerai apabila sudah tiada hati. Tapi kalau ditakdirkan bercerai, berapa banyak masa sudah dibuang dan dibazirkan.
“Bukankah lebih baik masa itu kita gunakan dengan hal berfaedah untuk diri sendiri. Tiada istilah sunyi dalam hidup saya. Kalau ada pasangan belum tentu saya boleh buat macam-macam benda,” katanya lagi.
Dedahnya, ada beberapa individu cuba mendekati tetapi dia sudah menetapkan fikiran enggan memikirkan soal hidup berpasangan buat masa ini.
“Memang kita tak tau apa jadi pada masa akan datang. Cuma saya sudah set yang mati nanti pun seorang, jadi saya okey saja jalani hidup ini seadanya.
“Tipulah kalau saya katakan saya tidak takut apabila bersendirian, lebih-lebih lagi ketika dijangkiti Covid-19 pada awal tahun ini sehingga tidak dapat teruskan perniagaan.
“Tapi setiap ujian yang dilalui menguatkan saya untuk terus kuat dan berserah kepada takdir Ilahi. Saya tidak meletakkan sebarang harapan tapi biarlah urusan jodoh itu datang sendiri. – KOSMO! ONLINE


Piala FA: Sanusi sokong Terengganu FC
Oleh MOHD. RAFIE AZIMI

8 September 2022, 4:35 pm
ALOR SETAR – Tanpa berselindung, Presiden Persatuan Bola Sepak Kedah (KFA), Datuk Seri Muhammad Sanusi Md. Nor hari ini menyatakan sokongan ke atas Terengganu FC dalam perlawanan menentang Johor Darul Ta’zim (JDT) pada final Piala FA 2022, Sabtu ini.
Menurut Menteri Besar Kedah itu, antara sebab beliau berbuat demikian adalah kerana isterinya berasal dari Terengganu.
Selain itu, katanya, beliau turut percaya rakyat Malaysia akan menyokong Terengganu FC dalam perlawanan akhir itu nanti.
“Saya sokong Terengganu sebab isteri berasal dari sana. Setakat ini, saya belum berkahwin dengan orang Johor dan orang biasa macam saya sentiasa menyokong pasukan ‘underdog’.
“Rasanya semua sokongan rakyat Malaysia akan pergi ke Terengganu FC dan kalau tak percaya, kita tunggu. Orang Johor sahaja sokong Johor dan negeri lain, semua Terengganu,” katanya.
Beliau berkata demikian pada sidang akhbar selepas menyempurnakan Majlis Penyerahan Bendera Kepada Kontinjen Kedah Sempena Sukan Malaysia (SUKMA) 2022 di Dewan Seri Mentaloon di sini hari ini.

Sebelum ini tular di media sosial klip video berdurasi 21 saat memaparkan Muhammad Sanusi menyarung jersi Terengganu FC.
Keadaan itu menimbulkan pelbagai cakap-cakap dalam kalangan peminat bola sepak tanah air mengenai sokongan Muhammad Sanusi terhadap Terengganu FC.
Mengulas lanjut Muhammad Sanusi berkata, beliau akan menerima ketentuan sekiranya Terengganu FC tewas kepada JDT nanti.
“Saya akan terima dengan berlapang dada,” katanya. – KOSMO! ONLINE


Harapan cerah Malaysia di Piala Dunia 2023
Oleh MUHAMMAD ZUHAILY BADLISHAH

8 September 2022, 4:19 pm
PETALING JAYA – Skuad hoki lelaki negara mempunyai peluang seimbang pada pentas Piala Dunia 2023 yang akan berlangsung di Bhubaneswar dan Rourkela, India dari 13 hingga 29 Januari depan.
Malaysia diundi dalam Kumpulan C bersama juara dunia tiga kali yang juga finalis edisi terdahulu, Belanda; naib juara benua Amerika Selatan, Chile dan gergasi Oceania, New Zealand.
Berdasarkan undian itu, Belanda, No.3 dunia, menjadi pilihan utama untuk menempah tiket automatik ke suku akhir sebagai juara Kumpulan C berdasarkan status juara Eropah dengan dua pingat emas Sukan Olimpik.
MALAYSIA diundi dalam Kumpulan C bersama Belanda, New Zealand dan Chile pada saingan Piala Dunia 2023 di India bermula 13 Januari depan.
Mengikut statistik, Malaysian Tigers yang kini di ranking ke-10 dunia, tidak pernah menewaskan Belanda dalam 11 pertemuan rasmi sejak mencatat kemenangan 2-1 ketika edisi Piala Dunia 1975 di Kuala Lumpur.
Pencapaian terbaik ke atas Belanda adalah seri tanpa jaringan sewaktu Sukan Olimpik Sydney 2000, manakala tiga pertembungan terakhir tewas teruk 0-7 di Piala Dunia 2018 selain 4-6 dan 2-6 dalam dua aksi persabatan pada 2019.

Realistiknya, Malaysia dan New Zealand dijangka boleh menghuni tempat kedua dan ketiga Kumpulan C untuk layak ke pusingan crossover menentang pasukan Kumpulan B dalam misi mencari tiket ke suku akhir.

Rekod pertemuan menyaksikan Malaysia berjaya mencatat dua kemenangan, empat seri dan empat kekalahan sepanjang 10 pertemuan terakhir dengan pasukan No.9 dunia itu sejak Piala Sultan Azlan Shah 2016.

Bagaimanapun, skuad bimbingan Arul Selvaraj tidak boleh memandang rendah cabaran Chile kerana pasukan No.23 dunia itu mampu menjadi pengacau kepada peluang Malaysia dan New Zealand.
Sementara itu, Australia dan Argentina menjadi antara dua pasukan pilihan untuk menjuarai saingan Kumpulan A yang turut diisi tuan rumah Sukan Olimpik 2024, Perancis serta Afrika Selatan.
Juara bertahan, Belgium berdepan laluan mudah bersama Jerman dan dua wakil Asia, Korea Selatan serta Jepun, manakala tuan rumah India berentap dengan tiga pasukan Eropah iaitu England, Sepanyol dan Wales. – KOSMO! ONLINE


Rela makan nasi berlaukkan timun demi alat solek
Oleh KOSMO!

9 September 2022, 9:30 pm
JAKARTA – Sebuah klip video tular di media sosial Indonesia memaparkan seorang wanita sanggup membelanjakan wang untuk membeli alat solek daripada membeli makanan, lapor laman berita Suara.com.
Video itu dimuat naik dalam akaun Instagram @idemenuhariini.
Rakaman menunjukkan sebuah meja dipenuhi dengan alat solek mahal.
Sebuah pinggan hijau diletakkan di hadapan alat solek tersebut. Wanita itu menjamah makanan yang dihidangkan dengan hanya nasi putih, garam halus dan hirisan timun.
Wanita itu kemudian menunjukkan alat-alat solek di hadapannya sebelum menyuapkan makanan ke dalam mulut.
Video tersebut mendapat perhatian netizen di ruangan komen.

“Pilihan masing-masing yang penting tidak menyusahkan orang,” kata seorang netizen.
“Bagi prinsip saya, makanan adalah nombor satu,” komen netizen lain. – Agensi


Guna peti ais jadi pintu tandas
Oleh KOSMO!

9 September 2022, 9:00 pm
JAKARTA – Sebuah klip video tular di media sosial Indonesia memaparkan seorang lelaki membuka pintu peti sejuk yang menuju ke tandas di sebuah rumah, lapor laman berita Suara.com.
Video berkenaan dimuat naik dalam akaun Instagram @suralokahabitat.
Lelaki itu menunjukkan kreativitinya setelah berjaya memanfaatkan bahagian peti sejuk yang rosak.
Peti sejuk itu kelihatan dilekatkan pada dinding sebuah rumah yang belum siap dibina sepenuhnya.
Apabila lelaki itu membukanya, beberapa rakannya terkejut apabila sangkaan mereka untuk melihat bahagian dalam peti ais bertukar menjadi ruang di dalam sebuah tandas.
Video berkenaan mendapat perhatian netizen di ruangan komen.

“Kalau tetamu mahu ke bilik air, memang mengelirukan,” kata seorang netizen.
“Macam mana nak kunci, kalau buang air besar tetapi dibuka dari luar,” komen netizen lain. – Agensi


MacKenzie Hynard menang peringkat ketiga, Aimi Ayumi lonjak tempat kedua
Oleh KOSMO!

9 September 2022, 9:46 pm
KUANTAN – Selepas dua hari membayangi juara dunia empat kali, MacKenzie Hynard tersenyum lebar hari ini apabila berjaya memintas Dawid Mocke untuk memenangi peringkat ketiga perlumbaan kanu Pahang Ocean Paddle International Challenge (POPIC) 2022 di Pantai Balok di sini.
Peminat tempatan pula boleh berasa teruja menjelang dua perlumbaan terakhir nanti apabila pendayung kebangsaan Aimi Ayumi Azwan melonjak ke kedudukan kedua keseluruhan bagi acara wanita.
Persaingan antara pendayung lelaki mengulangi persaingan sengit dalam dua peringkat awal di Rompin dan Pekan, namun kali ini Hynard dari Australia yang lebih dulu menamatkan kayuhan sejauh 13 kilometer dengan masa satu jam, 06:25.47 saat.
Juara dunia 2009, 2010, 2011, 2012, Mocke tercicir di tempat ketiga apabila turut dipintas oleh Kent Jenkinson yang menamatkan perlumbaan dengan masa 1’06:35.41s, manakala jaguh Afrika Selatan itu menamatkan perlumbaan dengan masa 1’06:40.04s.
Mocke bagaimanapun masih mendahului dalam kedudukan keseluruhan selepas tamat tiga peringkat, manakala Jenkinson dari New Zealand kedua. Hynard pula berkedudukan ketiga tetapi kemenangannya hari ini pasti menambah semangat untuknya memintas dua perlumba di hadapannya.
“Perlumbaan hari ini sangat sukar. Dua hari pertama memang mengejutkan saya, dengan cuaca panasnya, angin dan sebagainya.

“Tetapi mungkin saya telah dapat menyesuaikan diri dengan cuaca panas. Saya juga terus berkata kepada diri saya supaya percaya dengan kebolehan diri sendiri dan terus berkerja keras hingga ke garisan penamat,” katanya, yang digelar Big Macca.
Mengenai peluangnya untuk memintas ke kedudukan teratas keseluruhan Hynard berkata dia akan menggunakan dua perlumbaan terakhir nanti untuk mengurangkan jarak masa.
“Dua pelumba di hadapan saya pastinya akan berusaha untuk kekal, apa yang boleh saya buat ialah berusaha sekuat mungkin dalam dua hari terakhir ini untuk merapatkan jurang masa,” katanya.
Hynard turut menganggap POPIC 2022 sebagai perlumbaan terbaik dari segi penganjuran untuk acara yang panjang seperti ini.
“Tidak pernah saya lihat penganjuran perlumbaan kanu sebegini besar dan sangat teratur. Pada dasarnya kami tidak perlu berbuat apa-apa selain mendayung, perkara lain selama lima hari ini seperti logistik semuanya diatur dengan baik oleh penganjur,” kata bekas naib juara dunia bawah 23 tahun itu.
MCKENZIE (tengah) muncul juara sekali gus mengukuhkan kedudukan sebagai pendahulu keseluruhan perlumbaan Peringkat Ketiga POPIC 2022 di Kuantan.
Juara dunia 2019, Danielle McKenzie pula terus mengukuhkan kedudukannya selaku pendahulu keseluruhan acara wanita selepas memenangi peringkat ketiga dengan masa 1’12:10.20s tetapi menyaksikan dua pelumba yang mengekorinya kali ini bertukar tempat.
Aimi Ayuni membuatkan peminat tempatan bersorak apabila berjaya meninggalkan pesaingnya Irin Neegree ketika perlumbaan menuju penghujung dan memintas garisan penamat dengan masa 1’25:42.47s, manakala pendayung dari Thailand itu ketiga dengan masa 1’26:08.32s.
“Strategi saya ialah bermula perlahan hari ini untuk simpan tenaga, apabila melepasi boya kedua baharulah saya mengerah habis-habisan.
“Untuk esok mungkin saya akan guna strategi yang sama, dan kita tengoklah apa yang akan berlaku,” katanya yang mewakili Pahang.
McKenzie yang menjadi pilihan untuk muncul juara wanita, mendahului dalam senarai keseluruhan manakala Aimi Ayuni kedua dengan kelebihan kira-kira dua saat di hadapan Irin.
POPIC 2022, yang bermula di Pantai Hiburan di Rompin, adalah perlumbaan unik untuk peminat kanu. Perlumbaan sebanyak lima peringkat itu akan berakhir di Pantai Teluk Cempedak pada Ahad ini. Perlumbaan peringkat keempat akan berlangsung di Pantai Cherating, Kuantan esok.
Sebanyak 39 pendayung menyertai acara lelaki dan 11 bersaing dalam acara wanita untuk kategori utama.
Perlumbaan ini yang menawarkan hadiah keseluruhan kira-kira RM300,000, dibawakan oleh StageMaker Sdn. Bhd. selaku penganjur dengan kerjasama kerajaan negeri Pahang, Tourism Pahang dan Tourism Malaysia. – KOSMO! ONLINE


‘Nurish Qhalisya dah janji tak nak mandi laut’
Oleh MASTURAH SURADI

9 September 2022, 9:00 pm
KOTA TINGGI – “Saya sudah pesan jangan mandi, jika dia hendak mandi juga baik tak payah pergi pantai,” kata Radiah Rahmad, 42, ibu kepada Nurish Qhalisya Suhailizam, 13, mangsa lemas di Pantai Tanjung Balau di sini semalam. Ibu kepada tujuh orang anak itu berkata, anak keenamnya telah meminta izin untuk ke pantai bersama rakan-rakan sekolahnya yang turut ditemani ibu rakannya itu. Katanya, dia memberi izin kepada Nurish Qhalisya kerana anaknya itu berjanji tidak akan mandi dan sekadar mahu berjalan serta…

Sila Log Masuk atau Langgan untuk membaca berita sepenuhnya


Konvoi beri kesedaran kesihatan mental
Oleh SITI A'ISYAH SUKAIMI

9 September 2022, 11:27 pm
PETALING JAYA – Seramai 250 peserta menyertai ‘Ride for Suicide Awareness Kuala Lumpur – Penang 2022’ dalam usaha mencegah tindakan bunuh diri dan memberi kesedaran kepada masyarakat mengenai kesihatan mental.
Ia anjuran Persatuan Kesedaran dan Sokongan Penyakit Mental (MIASA) sempena Hari Pencegahan Bunuh Diri Sedunia 2022 yang disambut esok melibatkan penunggang motosikal berkuasa tinggi, kereta dan kenderaan pacuan empat roda.
Presiden MIASA, Anita Abu Bakar berkata, inisiatif itu adalah usaha pihaknya untuk mengajak rakyat Malaysia menunjukkan semangat perpaduan kepada mereka yang menghadapi masalah kesihatan mental dan yang berisiko membunuh diri.
“Kesemua peserta akan bertolak dari Hotel Royale Chulan, The Curve di sini esok dan berhenti di beberapa tempat iaitu hentian rehat dan rawat (R&R) Tapah, jambatan kedua Pulau Pinang, Balai Bomba dan Penyelamat Perai dan akhir sekali Ibu Pejabat Pasukan Polis Marin Gelugor.
“Menerusi konvoi ini, kami akan mendengar dan belajar usaha-usaha mencegah tindakan bunuh diri serta menunjukkan penghargaan terhadap komitmen dan usaha yang telah diberikan,” katanya pada sidang akhbar pelancaran ‘Ride for Suicide Awareness Kuala Lumpur – Penang 2022’ di sini hari ini.
Dalam pada itu, beliau berkata, sepanjang konvoi tersebut, pihaknya akan mengedarkan kit kesihatan mental, buku kecil dan risalah bagi menyampaikan maklumat untuk membantu mereka berdepan masalah kesihatan mental.

“Kami akan berkomunikasi dengan masyarakat bagaimana membantu mencegah kes bunuh diri dan memulakan perbualan tersebut,” katanya. – KOSMO! ONLINE


NSFC kutip tiga mata menentang Sarawak United FC
Oleh AFIFI HAFIZ MOHD NOR

9 September 2022, 10:40 pm
SEREMBAN – Pasukan Negeri Sembilan FC (NSFC) memperolehi tiga mata ketika menentang Sarawak United FC di Stadium Tuanku Abdul Rahman, Paroi di sini hari ini.
NSFC berjaya menghasilkan gol dalam perlawanan Liga Super dan memperoleh keputusan 3-2 di gelanggang sendiri.
Perlawanan dimulakan pasukan NSFC dengan gasakan ke pihak lawan dalam keadaan padang basah.
Gol pertama NSFC dijaringkan menerusi Gustavo Dos Santos pada minit ke-17.
Pada minit ke-30, pasukan Sarawak United FC berjya menyamakan kedudukan dengan hasil jaringan Raja Imran Shah Raja Amin.
Seterusnya, cubaan NSFC untuk menjarakkan kedudukan berjaya hasil sepakan Gustavo pada minit ke-66.

Pada minit ke-79, NSFC sekali lagi berjaya membolos gawang lawan apabila memperoleh gol ketiga melalui jaringan oleh Matheus Alves.
Gol kedua Sarawak United FC berjaya dijaringkan oleh Nur Shamie Iszuan Amin pada minit ke-85.
Perlawanan tamat dengan tambahan masa empat minit dan NSFC kekal berada di tangga ketiga Liga Super dengan mata terkumpul 35. – KOSMO! ONLINE


Melaka United gigit jari lagi
Oleh AMRAN MULUP

9 September 2022, 10:55 pm
MELAKA – Melaka United FC yang dibelenggu pemain tidak dibayar gaji tiga bulan tewas 0-3 kepada Kedah Darul Aman FC dalam saingan Liga Super di Stadium Hang Jebat, malam tadi.Tanpa kelibat empat pemain import, Ifedayo Olusegun, Sony Norde, Emmanuel Oti dan Adriano Narcizo yang dikatakan tidak berada dalam senarai akibat kecederaan, jentera serangan tuan rumah jelas tumpul.
Buat skuad Sang Kancil kekalahan kepada Kedah meneruskan rentetan kekalahan ketiga berturut-turut dialami selepas dibelasah Johor Darul Ta’zim (JDT) 4-0 dan Terengganu FC 5-0 sebelum ini.
Dua gol menerusi penyerang import dari Jordan, Mahmoud Almardi pada minit ke-13 serta minit ke-89 serta pemain gantian, Mohammad Fayadh Zulkiflin di minit ke-83 sudah cukup membantu Kedah mengutip tiga mata penuh.
Ini merupakan kemenangan kedua berturut-turut buat pasukan itu selepas menewaskan Pulau Pinang 1-0 baru-baru ini.
Buat skuad Hijau Kuning yang dikendali jurulatih, Aidil Sharin Ishak kemenangan 3-0 membolehkan pasukannya berada di tangga kelima liga mengutip 24 mata daripada 16 perlawanan setakat ini.
Pelawat tidak menunggu lama seawal minit ke-13, tirai jaringan pertama dihasilkan Mahmoud Almardi. Gol berpunca daripada sepakan percuma yang diambil oleh ketua pasukan, Mohd. Syazwan Zainon terus di depan pintu gol.

Bola yang gagal ditangkap kemas penjaga gol tuan rumah, Tian Keat See terus disambar Mahmoud untuk mudah menyepak masuk.
Melaka yang tersentak dengan gol awal pelawat cuba menggandakan asakan mencari gol penyamaan yang dicari gagal menggugat benteng pertahanan Kedah.
Ketiadaan empat pemain import tuan rumah jelas menampakkan kepincangan di bahagian serangan.
Tuan rumah bermain seperti kehilangan arah walaupun menyandarkan harapan kepada pemain kebangsaan, Norsharul Idlan Talaha dan Mohamad Fakhrullah Rosli di bahagian serangan namun segalanya tidak menjadi.
Pada minit ke-30, Mahmoud nyaris-nyaris meledakkan jaringan kedua buat Kedah namun tandukannya tidak menepati sasaran walaupun hanya berdepan dengan Keat See.
Wanja Ronald Ngah nyaris menjaringkan gol kedua buat Kedah pada minit ke-73 apabila tandukannya ketika berdepan Keat See sekadar melewati palang gol.
Begitupun tujuh minit sebelum babak tamat, pelawat menambah gol kedua menerusi Mohammad Fayadh yang mudah menyungkit masuk menewaskan Keat See dan minit-minit terakhir Mahmoud meledakkan jaringan ketiga buat kedah. – KOSMO! ONLINE


Penunggang motosikal maut dihempap pokok
Oleh MUHAMMAD HARRITH NOOR HISHAM

9 September 2022, 9:37 pm
BENTONG – Seorang lelaki maut selepas dihempap pokok ketika sedang menunggang motosikal di Kilometer 67.4 Lebuh Raya Pantai Timur (LPT) 1 di sini hari ini.
Dalam kejadian kira-kira pukul 7.17 malam itu, mangsa Muhammad Mustaqim Noor Azhar, 21, yang menunggang motosikal jenis Yamaha Y15 ke arah Temerloh dihempap pokok yang tumbang.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang bergegas ke lokasi kejadian mendapati terdapat seorang lelaki berada di bawah timbunan pokok.
“Bomba membuat operasi mengeluarkan mangsa yang tersepit menggunakan gergaji rantai sebelum disahkan meninggal dunia oleh pasukan perubatan di lokasi.
“Mayat mangsa kemudiannya diserahkan kepada pihak polis untuk tindakan lanjut,”katanya di sini hari ini. – KOSMO! ONLINE


‘Kami tidak pernah keluarkan surat minta wang’ – MOF
Oleh EDDY AQMAL MOHAMED HAMIDI

9 September 2022, 9:46 pm
PUTRAJAYA – Kementerian Kewangan (MOF) menegaskan bahawa mereka tidak pernah mengeluarkan apa-apa surat yang meminta mana-mana pihak untuk membuat pembayaran bagi mendapatkan jumlah wang tertentu masuk ke akaun mereka.
Kementerian tersebut berkata demikian menerusi perkongsian di laman media sosial hari ini bagi mengulas mengenai satu taktik penipuan menggunakan nama dan surat rasmi MOF yang dikesan semakin berleluasa.
“Ini adalah salah satu penipuan terkini yang sedang berleluasa dilakukan oleh pihak tidak bertanggungjawab.
“Orang ramai diminta agar lebih berhati-hati dengan sebarang tawaran dengan pulangan yang tinggi dengan cara yang mudah,” katanya.
Menerusi perkongsian tersebut, kementerian itu turut memuat naik gambar surat dimaksudkan yang tertera kepala surat MOF beserta nombor rujukan yang mengarahkan penama tertentu membuat pembayaran untuk pengaktifan akaun sandaran.
Pengaktifan akaun sandaran itu dipercayai bagi membolehkan penama menerima wang tertentu dipindahkan ke dalam akaun mereka. – KOSMO! ONLINE


Indonesia mansuh ujian subjek wajib bagi syarat masuk universiti
Oleh KOSMO!

9 September 2022, 10:00 pm
JAKARTA – Menteri Pendidikan, Kebudayaan, Penyelidikan dan Teknologi Indonesia, Nadiem Makarim mengumumkan perubahan syarat pemilihan pelajar baharu memasuki universiti negeri (PTN), lapor stesen penyiaran CNN Indonesia semalam.
Nadiem berkata kementerian bersetuju memasuhkan ujian subjek seperti pemilihan kemasukan PTN sebelum ini.
“Pemilihan calon PTN sedikit berbeza kerana mereka tidak akan menduduki ujian subjek,” kata Nadiem.
Menurut Nadiem, ujian mata pelajaran bagi pemilihan memasuki PTN mewujudkan diskriminasi dalam persekitaran sekolah.
Diskriminasi ini terutama berlaku kepada pelajar yang tidak dapat mengikuti sesi pembelajaran tertentu kerana faktor ekonomi.
Justeru, Nadiem yakin keputusannya memadam ujian mata pelajaran dalam ujian kemasukan PTN mampu membawa perubahan yang lebih baik dan ketara kepada sistem pendidikan di Indonesia.

Nadiem turut mendakwa dasar baharu itu akan menjadikan pendidik lebih fokus dan tidak putus asa ketika sesi mengajar di sekolah.
Beliau kini sedang mempertimbangkan kaedah baharu dalam pemilihan calon PTN iaitu melalui tiga skim iaitu pemilihan berdasarkan pencapaian, ujian skolastik dan ujian bebas. – Agensi


Penunggang motosikal rosakkan cermin selepas BMW gagal beri ‘signal’
Oleh NOR AZIHAN MD. GHAZALI

9 September 2022, 7:07 pm
AMPANG – Mengubah haluan kereta tanpa memberi ‘signal’ dipercayai punca seorang penunggang motosikal naik berang lalu menumbuk cermin sisi sebuah kereta hingga pecah dalam kejadian di Jalan Lingkaran Tengah 2 menghala Lebuhraya Bertingkat Ampang – Kuala Lumpur (AKLEH) pada 7 September lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 8.30 pagi ketika pengadu lelaki tempatan berusia 45 tahun bekerja sebagai arkitek memandu kereta jenis BMW X3 di lokasi.
“Secara tiba-tiba datang sebuah motosikal jenis Yamaha LC yang dinaiki seorang lelaki tempatan dari arah kiri belakang telah membunyikan hon. Pada masa sama, suspek memberhentikan motosikalnya bersebelahan kereta mangsa lalu memarahinya.
“Semasa mangsa ingin membuka pintu kereta, suspek menutup pintu kereta tersebut dengan cara agak kasar, mangsa keluar dari kereta untuk berbincang namun, suspek didakwa tidak memberikan kerjasama,” ujarnya dalam kenyataan hari ini.
Menurutnya, mangsa turut mendakwa suspek mahu bergaduh dengannya kerana tidak berpuas hati, namun suspek beredar.
“Semasa mangsa beredar dia ternampak melalui cermin belakang suspek memandu dengan laju lalu sambil menendang atau menumbuk cermin sisi kereta hingga pecah lalu melarikan diri,” ujarnya.

Jelas beliau, susulan kejadian itu, sepasukan polis telah menangkap suspek yang berusia 35 tahun dan bekerja sebagai pemandu lori di kawasan Sungai Buloh, Selangor keesokannya.
“Turut dirampas pakaian serta motosikal yang telah digunakan semasa kejadian. Suspek didapati tidak mempunyai sebarang rekod jenayah lampau,” ujarnya.
Mohamad Farouk memberitahu, kejadian dipercayai berlaku disebabkan salah faham apabila mangsa mengubah haluan kenderaan tanpa menyalakan lampu isyarat, namun begitu punca kejadian sebenar masih dalam siasatan. – KOSMO! ONLINE


Pentagon lulus dana keselamatan RM2 bilion kepada Pakistan
Oleh KOSMO!

9 September 2022, 8:30 pm
WASHINGTON – Pentadbiran Presiden Joe Biden telah meluluskan program pengekalan jet pejuang F-16 ke Lahore, Pakistan yang bernilai AS$450 juta (RM2 bilion), lapor laman berita Wion News semalam.
Ini merupakan bantuan keselamatan pertama dari Amerika Syarikat (AS) yang disalurkan ke Pakistan sejak 2018.
Menurut Jabatan Negara AS, program itu akan mengekalkan keupayaan Islamabad untuk menghadapi ancaman keganasan semasa dan masa depan.
”Pakistan adalah rakan kongsi antikeganasan yang penting dan pakej bantuan ini adalah sebagai sebahagian daripada dasar yang telah lama wujud.
“Washington menyediakan pakej penyelenggaraan dan pengekalan kitaran hayat untuk platform asal AS menentang keganasan,” demikian menurut kenyataan Jabatan Negara.
Tambah Pentagon, Lockheed Martin Corp akan bertindak sebagai kontraktor utama penjualan bekalan senjata dan ia akan membantu Pakistan menentang ancaman keganasan.

Pada 2018, bekas presiden Donald Trump telah menghentikan semua bentuk bantuan pertahanan dan keselamatan kepada Pakistan selepas mendakwa Islamabad bukan rakan kongsi dalam memerangi keganasan. – Agensi


10 fakta menarik tentang kehidupan Ratu Elizabeth II
Oleh KOSMO!

9 September 2022, 8:00 pm
LONDON – Susulan pemerintahan selama 70 tahun, Ratu Elizabeth II mangkat di istananya di Balmoral, Scotland pada usia 96 tahun, lapor akhbar The Maniachi.
Berikut merupakan 10 perkara untuk diketahui mengenai kehidupan baginda.
Ratu Elizabeth merupakan monarki tertua dan paling lama memerintah dalam sejarah Britain. Pada September 2015, baginda mengatasi nenek moyangnya, Ratu Victoria yang memerintah selama 63 tahun dan tujuh bulan.
Pada 2016, Ratu Elizabeth menjadi monarki paling lama memerintah di dunia setelah kematian Raja Bhumibol Adulyadej dari Thailand.
Pada 2022, baginda menjadi monarki kedua paling lama memerintah dalam sejarah dunia selepas Raja Perancis abad ke-17, Louis XIV yang menaiki takhta pada usia 4 tahun.
Seperti kebanyakan kerabat diraja lain, Ratu Elizabeth tidak pergi ke sekolah awam tetapi sebaliknya mendapat pelajaran di rumah bersama adik perempuannya, Puteri Margaret.

Semasa Perang Dunia kedua, baginda digelar secara ringkas sebagai No. 230873, Second Subaltern Elizabeth Alexandra Mary Windsor dari Perkhidmatan Pengangkutan Bantuan No. 1.
Selepas berbulan-bulan berkempen demi mendapatkan kebenaran ibu bapanya untuk melakukan sesuatu dalam usaha perang, pewaris takhta itu belajar cara memandu serta menyelenggara ambulans dan trak.
Baginda dinaikkan ke pangkat Komander Muda kehormat dalam tempoh beberapa bulan.
Perwatakan Ratu Elizabeth juga sering dilihat serius, tetapi mereka yang mengenali monarki itu menyifatkan baginda mempunyai rasa humor yang nakal dan bakat untuk meniru aksi seseorang.
Baru-baru ini, baginda menunjukkan sisi nakalnya semasa perayaan Jubli Platinum apabila membintangi sebuah video komik bersama watak animasi Paddington Bear.
Walaupun bergelar ratu, baginda tetap membayar cukai sekurang-kurangnya sejak tahun 1992.
Baginda dibaptiskan sebagai Elizabeth Alexandra Mary Windsor dari York sebagai penghormatan kepada ibunya, nenek sebelah bapa dan nenek moyang sebelah bapanya.
Ratu Elizabeth dan suaminya, Putera Philip mengekalkan hubungan yang stabil selama lebih 70 tahun. Ia jauh mengatasi perkahwinan tiga daripada empat anaknya iaitu Putera Charles, Puteri Anne dan Putera Andrew.
Baginda dilahirkan pada 21 April 1926 tetapi ramai keliru mengenai tarikh untuk meraikannya. Tiada hari yang ditetapkan secara universal untuk ‘hari lahir rasmi baginda’.
Umum mengetahui bahawa baginda menyukai anjing baka Corgi. Baginda memiliki lebih daripada 30 corgis selama bertahun-tahun termasuk dua ‘dorgis’ iaitu kacukan baka dachshund dan corgi bernama Candy dan Vulcan.
Ratu Elizabeth juga menjadi inspirasi untuk beberapa lagu pop termasuk Her Majesty nyanyian kumpulan terkenal, The Beatles. – Agensi


Raja Charles III minta tempoh berkabung keluarga diraja dipanjangkan lebih seminggu
Oleh KOSMO!

9 September 2022, 7:04 pm
LONDON – Pemerintah Britain yang baharu, Raja Charles III telah meminta tempoh Perkabungan Diraja dipanjangkan sehingga selepas tujuh hari istiadat pemakaman bondanya, Ratu Elizabeth II selesai, lapor stesen penyiaran CNN hari ini.
Tempoh Perkabungan Diraja akan bermula Jumaat (waktu tempatan) dan akan berakhir selepas menerima keputusan pertimbangan oleh keluarga diraja mengenainya.
Menurut kenyataan Istana Buckingham, tarikh pengebumian baginda Ratu akan disahkan dalam masa terdekat.
Royal Residences akan ditutup sehingga selepas pengebumian Ratu, tambah kenyataan Istana.
Perkabungan Diraja adalah proses yang berasingan kepada Perkabungan Negara, yang juga bermula pada hari Jumaat.
“Tempoh Perkabungan Diraja akan diperhatikan oleh Ahli Keluarga Diraja, kakitangan Rumah Diraja dan Wakil Keluarga Diraja dalam tugas rasmi, bersama-sama dengan tentera yang komited untuk Tugas Istiadat,” tulis menurut kenyataan itu lagi. – Agensi


Didenda RM2,000 kerana makan aiskrim selepas tengah malam
Oleh KOSMO!

9 September 2022, 7:00 pm
ROM, Itali – Seorang pelancong asing yang bercuti di Rom, Itali terkejut apabila dia didenda £390 (RM2,032) kerana memakan aiskrim dan minum bir berhampiran sebuah kawasan pancuran air di sana, lapor akhbar Daily Star UK semalam.
Lelaki itu didekati polis selepas mereka melihat dia sedang menikmati minuman malam di Fontana dei Catecumeni kira-kira pukul 1 pagi (waktu tempatan).
Ibu negara Itali telah memperkenalkan peraturan ketat termasuk perintah berkurung 10 malam yang melarang minum di luar rumah, berkumpul dan berkelah di luar gereja serta monumen.
Mercu tanda itu biasanya mempunyai pita yang mengelilinginya untuk menghalang orang ramai daripada duduk di tepinya pada waktu malam.
Pancuran air itu dibina pada 1589 oleh Battista Rusconi dan terletak hanya 500 meter ke utara bangunan Colosseum dan juga berdekatan dengan Forum Rom di bandar bersejarah itu.
Akhbar Itali la Repubblica melaporkan bahawa lelaki itu diminta berpindah tetapi enggan berbuat demikian dan menyebabkan dia dikenakan denda yang tinggi.- Agensi


Sebelum ‘on air’, Nabil Ahmad sempat mengaji al-Quran
9 September 2022, 6:45 pm
PETALING JAYA – Perjalanan hijrah pengacara dan pelawak Nabil Ahmad mendalami ilmu agama sering menjadi contoh terbaik buat masyarakat di luar sana.
Kali ini, Nabil yang juga penyampai Era FM mencuri tumpuan ramai menerusi sebuah video memaparkan dirinya meluangkan masa mengaji al-Quran di dalam konti sebelum ke udara.
Video berkenaan dirakam secara diam-diam oleh rakan penyampai, Issey Fazlisham yang mengakui dirinya sangat mengagumi perjuangan Nabil.
“Pukul 7 pagi, mari tengok apa Nabil buat. Mengaji dalam konti,” tulis Issey dalam video tersebut yang dimuat naik dalam TikToknya.
Dalam video berkenaan, Nabil atau nama lengkapnya Ahmad Nabil Ahmad, 38, dilihat khusyuk membaca al-Quran sambil duduk di ruang tepi konti.
Terpaku dengan apa yang dilihat, netizen membanjiri ruangan komen dengan memuji kesungguhan istiqamah serta perjuangan Nabil mencari cinta Tuhan.

“Dia tahu agihkan masa untuk dunia dan juga akhirat. Pesanan untuk diri sendiri juga,” luah seorang netizen.
“Dia cari dan nak dekat, dia jumpa. Semakin rapat, cinta semakin kuat, rindu terpahat. Tak lama lagi dia akan dapat dan pergi bertemu Kekasih itu matlamat,” titip seorang lagi netizen.
Malah perkongsian tersebut turut membuat netizen mengagumi kehidupan ‘baharu’ Nabil yang menjadi contoh buat mereka di luar sana untuk berubah menjadi lebih baik.
“Nabil ini kategori orang yang hebat di sisi Allah. Sudah menunaikan haji pada usia begitu muda. Jujur rasa iri dengan dirinya,” kata seorang lagi netizen.
Terdahulu, Nabil mula melakukan perubahan dalam hidupnya sejak tahun lalu apabila menyertai kumpulan tabligh. – KOSMO! ONLINE


140,000 ayam mati lemas dalam banjir di Thailand
Oleh KOSMO!

9 September 2022, 6:30 pm
BANGKOK – Kira-kira 140,000 ekor ayam mati lemas dalam kejadian banjir di sebuah ladang ternakan dekat daerah Kwaeng, wilayah Rayong, Thailand, lapor laman berita Thaiger semalam.
Rayong turut dilanda hujan lebat yang mengakibatkan banjir kilat dan menjejaskan seluruh Thailand pada minggu ini dengan lebih 200 rumah dinaiki air di daerah Kwaeng.
Kesemua enam bangsal di ladang ternakan ayam milik penduduk, Kamnan Boonsueb di mukim Ban Na dinaiki air pada kedalaman lebih satu meter.
Ladang ternakan ayam itu mengalami kerugian berjumlah tidak kurang daripada 10 juta baht (RM1.24 juta).
“Walaupun saya mengalami kerugian akibat kematian ternakan dalam jumlah banyak, beban tersebut diringankan sedikit apabila ada penternak keli mahu membeli bangkai ayam untuk diberi makan ikan,” jelas Kamnan.
Sebanyak 13 kampung di mukim Ban Na ditenggelami air akibat banjir dengan semua penduduk terjejas dipindahkan dengan bot oleh anggota-anggota penyelamat.

Banjir kilat itu turut menjejaskan ibu negara, Bangkok  dan kawasan sekitarnya. Hujan lebat dan banjir kilat dijangka berterusan sehingga hari ini di seluruh Thailand, demikian menurut Jabatan Meteorologi. – Agensi


Tapak tangan ‘bocor’ diserang ibu beruang
Oleh KOSMO!

9 September 2022, 7:30 pm
WASHINGTON – Seorang pemburu di negeri Alaska, Amerika Syarikat (AS) mengalami luka tusukan yang serius di lengannya akibat diserang seekor beruang coklat selepas terserempak dengan binatang buas itu dan tiga anaknya, lapor akhbar New York Post semalam.
Nicholas Kuperus, 33, dari Michigan berjaya melarikan diri daripada serangan maut itu pada Selasa lalu selepas menggunakan alat semburan beruang, kata pasukan renjer Alaska Wildlife Troopers dalam satu kenyataan.
Kuperus terserempak dengan beruang betina tiga anak itu ketika memburu bersama rakan-rakan lain kira-kira 96.6 kilometer (km) di utara Glennallen di hulu East Fork Indian River, jelas kenyataan itu.
Pasukan pemburu itu kemudian menghubungi pasukan tentera untuk mendapatkan bantuan menggunakan alat komunikasi satelit.
Penyelamat terbang ke puncak bukit berhampiran dengan sebuah pesawat kecil untuk menyelamatkan Kuperus dan membawanya ke ambulans di Glennallen.
Dalam kejadian berasingan, beberapa hari sebelum itu, seorang pemburu diserang oleh seekor beruang coklat dewasa ketika menghampiri haiwan yang disangkanya sudah mati ditembak, lapor akhbar Anchorage Daily News.

Lelaki itu menghampiri haiwan itu di lokasi berhampiran bandar Anchorage sebelum beruang itu menyerang. Rakan pemburunya menembak beruang itu sehingga ia menghentikan serangan.
Pemburu itu kemudian dibawa ke hospital. Tidak jelas sama ada beruang itu terselamat atau tidak.
Awal tahun ini, seorang anggota tentera AS meninggal dunia selepas diserang oleh seekor beruang ketika menjalani latihan berhampiran Tapak Pelupusan Wilayah Anchorage, kira-kira 321.9 km dari lokasi Kuperus diserang. – Agensi


24 rakyat Malaysia mangsa sindiket penipuan pekerjaan selamat dibawa pulang
Oleh AMREE AHMAD

9 September 2022, 7:53 pm
SEPANG – Kerajaan hari ini berjaya membawa pulang seramai 24 orang rakyat Malaysia yang diselamatkan daripada menjadi mangsa sindiket penipuan pekerjaan haram di Kemboja.
Ketibaan kumpulan tersebut diiringi sendiri oleh Menteri Luar, Datuk Seri Saifuddin Abdullah dan Duta Besar Malaysia ke negara tersebut, Datuk Eldeen Husaini Mohd. Hashim.
Saifuddin berkata, kesemua mangsa selamat tiba dengan menaiki pesawat AirAsia penerbangan AK539 dari Phnom Penh dan mendarat di Lapangan Terbang Antarabangsa Kuala Lumpur 2 (KLIA2) pukul 4.37 petang tadi.
“Bagaimanapun baki 29 orang lagi yang ditahan di dua depoh imigresen Kemboja akan balik secara berperingkat tertakluk prosedur di sana,” katanya pada sidang akhbar khas di sini hari ini.
Terdahulu, beliau mengesahkan telah pergi sendiri mengadakan lawatan kerja singkat ke Kemboja semalam bagi bertemu mereka di penginapan transit disediakan pihak kedutaan.
Beliau juga mengambil kesempatan melawat tiga warga Malaysia yang ditahan di depoh imigresen di ibu negara Kemboja itu dalam tempoh antara tiga bulan sehingga enam bulan.

Selebihnya pula ditempatkan di depoh dekat Sihanoukville kerana tiada dokumen perjalanan yang sah memasuki Kemboja apabila ditahan dalam siri operasi besar-besaran awal bulan lalu.
Kerajaan negara (Kemboja) juga ujarnya, menzahirkan perasaan syukur atas kepulangan warga Malaysia dan berjanji akan memastikan sindiket jenayah tersebut terus diperangi.
Pada masa sama, beliau sekali lagi menasihatkan rakyat Malaysia agar berwaspada dengan tawaran pekerjaan di luar negara melalui laman sosial.
“Jika berasa ragu, sila segera hubungi pihak kedutaan besar Malaysia yang akan membuat semakan kesahihan syarikat terbabit.
“Bagi yang terperangkap, individu juga perlu segera tampil membuat laporan polis dan berhubung dengan pihak kedutaan,” tegasnya. – KOSMO! ONLINE


Mayat warga emas dijumpai terbaring dalam rumah
Oleh ROHANA MOHD. NAWI

9 September 2022, 7:28 pm
BACHOK – Mayat seorang lelaki warga emas ditemui dalam keadaan terbaring di dalam rumahnya di Taman Telok Mesira di sini pagi tadi.
Mangsa yang dipercayai berusia dalam lingkungan 60-an dijumpai tidak sedarkan diri oleh jirannya, Jawahir Ab. Rahman, 62, kira-kira pukul 8.30 pagi sebaik pulang dari pasar Kedai Lalat.
Menurut Jawahir, sebelum menjumpai mangsa, dia menyedari pintu rumah lelaki itu berada dalam keadaan tidak ditutup kira-kira pukul 12 tengah malam tadi.
“Saya mengesyaki mangsa menunggu rakan kerana kebiasaannya dia akan menutup pagar dan jeriji pintu rumah apabila pulang.
“Bagaimanapun, difahamkan ada seorang lelaki datang untuk membaik pulih rumahnya kira-kira pukul 8 malam. Lelaki itu dipercayai tidak mengejutkan mangsa yang sedang tidur,” katanya ketika ditemui Kosmo! di rumahnya di sini hari ini.
Menurut Jawahir, dia sempat menjenguk rumah mangsa kira-kira pukul 7 pagi sebelum ke pasar kerana mendapati pintu rumahnya masih terbuka.

Katanya, selepas pulang dari pasar sejam kemudian, dia masuk ke dalam rumah mangsa sebelum mendapati lelaki itu sudah meninggal dunia.
“Saya terus meminta suami, Zulkifli Yaacob, 64, untuk menghubungi polis sebelum memaklumkan kejadian itu kepada jiran-jiran,” katanya.
Sementara itu, Ketua Polis Daerah Bachok, Superintendan Mohamad Ismail Jamaluddin ketika dihubungi mengesahkan mayat mangsa kini sedang dibedah siasat di Hospital Raja Perempuan Zainab II, Kota Bharu. – KOSMO! ONLINE


Selangkah lagi layak Piala Dunia 2023
Oleh MUHAMMAD ZUHAILY BADLISHAH

9 September 2022, 4:45 pm
PETALING JAYA – Pasukan bola jaring negara perlu melepasi satu halangan sahaja lagi untuk menyambar tiket automatik ke Piala Dunia 2023 di Cape Town, Afrika Selatan dari 28 Julai hingga 6 Ogos tahun depan.
Bagaimanapun, ia bukan tugas mudah kerana Malaysia bakal berhadapan musuh tradisi, Singapura pada aksi separuh akhir Kejohanan Bola Jaring Asia 2022 OCBC Arena petang esok.
Ketua jurulatih skuad kebangsaan dari Australia, Lisa Beehag percaya anak-anak buahnya mampu mengharungi cabaran itu untuk ke final esok supaya layak ke Piala Dunia 2023 sebagai dua pasukan terbaik Asia.
“Sudah tentu kami sasarkan untuk menang. Kami tak mahu masuk untuk dapat tempat kedua atau tiga, jadi saya mahu melihat permainan yang konsisten.
“Mereka perlu pastikan intensiti yang sama sepanjang perlawanan. Saya percaya Malaysia boleh bersaing secara kompetitif dengan semua pasukan-pasukan hebat Asia,” katanya.
Malaysia tewas 43-56 kepada Singapura pada aksi terakhir pusingan kedua liga sepusingan semalam, namun ia tidak membawa sebarang makna kerana tetap bertemu lawan sama di separuh akhir.

Barisan pemain negara diketuai goal shooter sensasi, An Najwa Azizan pastinya menyimpan kekuatan sebenar mereka kelmarin untuk menewaskan Singapura petang esok sekali gus layak ke pentas final.
Malaysia pernah mencipta sejarah muncul juara Asia buat kali pertama ketika di Thailand pada 2016, manakala kali terakhir skuad negara beraksi di pentas Piala Dunia adalah sewaktu edisi 2011. – KOSMO! ONLINE


Mahkamah: Permohonan Yusof Rawther batal beberapa perenggan tuntutan balas Anwar ditolak
Oleh NUZULSHAM SHAMSUDDIN

9 September 2022, 6:20 pm
KUALA LUMPUR – Mahkamah Tinggi di sini menolak permohonan bekas pembantu penyelidik Datuk Seri Anwar Ibrahim, Muhammed Yusoff Rawther, untuk membatalkan beberapa perenggan dalam pembelaan serta keseluruhan tuntutan balas Presiden Parti Keadilan Rakyat (PKR) itu.
Permohonan itu berhubung saman difailkan Muhammed Yusoff, atas dakwaan serangan seksual oleh ketua pembangkang terbabit, di kediamannya, empat tahun lalu.
Perkara itu dimaklumkan peguam Mahajoth Singh yang mewakili Muhammed Yusoff selepas pengurusan kes secara dalam talian hari ini di hadapan di hadapan Pesuruhjaya Kehakiman Hakim Dr John Lee Kien How @ Mohammad Johan Lee.
Menurut Mahajoth Singh, hari ini ditetapkan untuk keputusan permohonan plaintif (Muhammed Yusoff) untuk membatalkan beberapa perenggan dalam  pembelaan serta keseluruhan tuntutan balas defendan (Anwar) .
“Permohonan itu ditolak dengan kos RM3,500 dan tempoh tidak diberikan cuma kena bayar kos itu. Defendan (Anwar Ibrahim) ada memfailkan dua permohonan iaitu penzahiran dokumen dan interlokutori, jadi pendengaran untuk kedua-dua permohonan itu pada 23 September,” katanya ketika dihubungi.
Pada Julai tahun lalu, Muhammed Yusoff 28, ,selaku plaintif, memfailkan saman itu menerusi Tetuan Abd Halim Ushah & Associates, di Mahkamah Tinggi di sini pada dengan menamakan Anwar, 73, sebagai defendan tunggal.

Dalam pernyataan tuntutannya, Muhammed Yusoff mendakwa serangan seksual itu berlaku pada 2 Oktober 2018 di kediaman Anwar di Segambut apabila beliau diminta oleh setiausaha sulit defendan iaitu Shukri Saad untuk menyerahkan sendiri teks ucapan sempena sambutan ulang tahun tokoh Mahatma Gandhi yang ke-150, anjuran Pejabat Pesuruhjaya Tinggi India, kepada defendan.
Plaintif mendakwa Anwar telah melakukan serangan seksual dan pencerobohan ke atas dirinya dan beliau juga menolak perbuatan defendan serta memintanya berhenti melakukan perbuatan berkenaan.
Plaintif, yang meletakkan jawatan di Yayasan Aman pada 24 Jun 2019, berkata, satu laporan polis telah dibuat terhadap Anwar pada 7 Disember 2019 dan plaintif telah menjalani ujian poligraf (mengesan pembohongan) di Ibu Pejabat Polis Diraja Malaysia (PDRM) di Bukit Aman pada 17 Disember tahun sama dan mendakwa defendan enggan menjalani ujian berkenaan.
Plaintif mendakwa akibat kejadian itu, beliau dituduh berkomplot untuk menjatuhkan dan merosakkan karier politik defendan selain memberi impak kepada kesihatan mental plaintif kerana mendapat kritikan daripada pemimpin politik yang menyokong Anwar serta orang awam.
Sehubungan itu, plaintif menuntut ganti rugi khas, umum, teruk dan teladan, faedah, kos serta relif lain yang sesuai oleh mahkamah. – KOSMO! ONLINE


Cuaca buruk lebih berisiko di KL, Putrajaya petang ini
Oleh KOSMO!

9 September 2022, 4:34 pm
PETALING JAYA – Keadaan hujan lebat berserta ribut petir dan angin kencang lebih berisiko di bandar utama Semenanjung termasuklah keseluruhan kawasan Kuala Lumpur serta Putrajaya pada petang ini.
Menurut ramalan cuaca dikeluarkan oleh Jabatan Meteorologi Malaysia (MetMalaysia), cuaca buruk yang sama turut dijangka melanda Perak (Hilir Perak, Batang Padang dan Muallim) serta Pahang (Raub, Bentong, Temerloh, Bera, Pekan dan Rompin).
“Bagi negeri Selangor (Hulu Selangor, Klang, Gombak, Petaling, Kuala Langat, Hulu Langat dan Sepang), manakal di Negeri Sembilan (Jelebu, Seremban dan Jempol).
“Selain itu di Johor (Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru) turut berdepan hujan lebat sepanjang sehingga lewat petang nanti,” katanya dalam kenyataan di Facebook hari ini.
MetMalaysia menjangkakan keadaan cuaca buruk itu berterusan sehingga pukul 7 malam hari ini.
Sementara itu, beberapa kawasan di Sarawak melibatkan daerah Serian, Samarahan (Simunjan), Sri Aman, Betong, Sarikei, Sibu, Mukah (Tanjung Manis, Daro, Matu dan Dalat), Kapit (Song), Miri (Subis, Beluru, Miri dan Marudi) dan Limbang.

“Di Sabah merangkumi sekitar Pedalaman (Sipitang, Tenom, Kuala Penyu, Beaufort dan Tambunan), Pantai Barat, Sandakan (Telupid, Beluran dan Sandakan) dan Kudat sehingga meliputi kesemua bahagian Labuan bagi tempoh sama hari ini,” jelasnya. – KOSMO! ONLINE


Misteri kekayaan RM1.9 bilion Ratu Elizabeth II
Oleh KOSMO!

9 September 2022, 5:05 pm
LONDON – Mendiang Ratu Elizabeth II ialah salah seorang wanita terkaya di dunia, namun asal usul sumber kekayaan baginda yang bernilai sekitar £370 juta (RM1.9 bilion) kekal misteri sehingga kini, lapor akhbar Mirror UK semalam.
Bagaimanapun, anggaran tersebut tidak mengambil kira perbezaan antara kekayaan peribadi Ratu dan kekayaan yang dipegang sebagai pemerintah berdaulat dalam amanah untuk penggantinya dan negara.
Koleksi Diraja, koleksi seni dan artifak yang tiada tandingan, Istana Buckingham, beberapa kediaman diraja lain dan Mahkota Permata tidak berada dalam kekayaan peribadi baginda.
Kesemua harta itu disimpan olehnya bagi pihak kerajaan sebagai sebahagian daripada warisan Britain.
Istana St James, Istana Kensington, Istana Windsor dan Istana Holyroodhouse, Edinburgh, serta Istana Buckingham, dianggap sebagai aset tidak boleh dimiliki dan tidak boleh dijual.
Namun begitu, Ratu Elizabeth II mempunyai pelbagai koleksi lukisan peribadi, setem, kuda lumba, portfolio saham termasuk kediaman singgahan iaitu Istana Sandringham dan Istana Balmoral.

Sandringham, estet peribadi Ratu Elizabeth II di Norfolk, telah berada dalam keluarga diraja selama lebih daripada satu abad dan menjadi rumah kepada empat generasi raja sejak Edward VII.
Begitu juga Balmoral, di Tanah Tinggi Scotland, Aberdeenshire, adalah harta persendirian Ratu Elizabeth II, diturunkan kepada raja-raja sejak Ratu Victoria yang mengambil hak milik secara langsung pada tahun 1852.
Koleksi Filateli Diraja, yang diasaskan oleh datuk baginda, Raja George V dan ditempatkan di Istana St James dan diabadikan dalam setem Great Britain dan Komanwel, dimiliki oleh ratu secara peribadi dan bukan harta negara.
Dalam tempoh 30 tahun sehingga 2017, Ratu Elizabeth II memenangi hadiah perlumbaan lumba kuda dari ladangnya dalam bentuk wang berjumlah kira-kira £6.7 juta (RM34.8 juta).
Pendapatan daripada portfolio pelaburan peribadi Ratu Elizabeth II turut digunakan untuk menampung perbelanjaan peribadinya.
Nilai portfolio itu tidak didedahkan tetapi ketua keluarga diraja, Lord Chamberlain berkata pada 1993 bahawa anggaran tidak melebihi £100 juta (RM520 juta).
Estet Duchy of Lancaste turut memberikan Ratu Elizabeth II pendapatan tahunan.
Estet itu tidak dimiliki oleh baginda secara peribadi tetapi dimanfaatkan dalam peranan awamnya sebagai pemerintah berdaulat.
Duchy of Lancaster menyediakan sumber pendapatan bebas yang dikenali sebagai Privy Purse, digunakan untuk perbelanjaan rasmi dan swasta serta untuk menampung perbelanjaan ahli keluarga diraja yang lain.
Pada tahun 2021 hingga 2022, ia mencecah nilai £23.96 juta (RM124 juta).
Pendapatan ini dibenarkan untuk perbelanjaan rasmi selepas dikenakan cukai oleh Hasil Dalam Negeri bermula April 1993.
Ratu Elizabeth II mengumumkan pada 1992 bahawa baginda akan membayar cukai dan mengurangkan saiz Senarai Sivil.
Tetapi baginda tidak pernah mendedahkan butiran tentang jumlah cukai yang dibayar.
Sumber pendapatannya yang lain sebagai Ratu ialah bayaran Senarai Sivil dan Bantuan Kerajaan.
Tetapi mulai 2013, bayaran tersebut telah dibatalkan demi Geran Berdaulat berdasarkan bahagian keuntungan daripada Estet Mahkota.
Di bawah geran baharu yang dibiayai oleh pembayar cukai, Ratu Elizabeth II menerima 15 peratus daripada keuntungan daripada Estet Mahkota namun dari dana dua tahun tertunggak sebelum pembatalan.
Pemberian ini meliputi kos pengendalian kediaman rasmi Ratu Elizabeth II dan acara-acara seperti majlis resepsi rasmi, upacara dan pesta taman.
Peratusan itu meningkat kepada 25 peratus pada 2017 untuk menampung kos program baik pulih selama 10 tahun di Istana Buckingham, Estet Mahkota memberikan Ratu Elizabeth II pendapatan kira-kira £86.3 juta (RM436 juta) pada 2021 hingga 2022. – Agensi


Khairul Amin berhentikan pengurus ‘kekwat’
9 September 2022, 6:19 pm
PETALING JAYA – Cef selebriti media sosial dan usahawan terkenal, Khairul Amin mengambil keputusan tegas dengan memberhentikan pengurusnya gara-gara lelaki itu terpalit dengan dakwaan bersikap sombong dan biadab.
Khairul atau nama lengkapnya Khairul Amin Kamarulzaman, 30, berkongsi perkara tersebut menerusi rajutan ciapan dalam Twitternya hari ini.
Ujar Khairul atau digelar Ming dalam kalangan peminatnya, dia secara peribadi meminta maaf kepada semua pihak yang pernah berurusan dengan bekas pengurusnya itu.
“Dia kawan saya dan saya sangat percayakan dia untuk uruskan kerja tanpa betul-betul meneliti kualiti kerja dia. Akhirnya, ramai orang lalui pengalaman buruk dengan dia selama ini,” katanya.
Seiring dengan keputusan tersebut, usahawan asal Kelantan itu memaklumkan dia sudah menghapus kontak pengurusnya dalam semua media sosial.
Khairul pada masa sama mengakui ramai yang menasihatkannya supaya mengasingkan antara persahabatan dengan bisnes.

“Saya akui perkara ini yang paling susah untuk saya sebab saya bermula dari bawah dengan kawan-kawan. Saya ambil maklum dan akan ambil tindakan sewajarnya.
“Sekali lagi saya nak mohon maaf kepada semua pihak yang terlibat selama ini. Hari ini saya banyak belajar dan akan cuba menambah baik kerja pada masa depan,” ujarnya.
Buat masa ini, pengusaha jenama Sambal Nyet Berapi itu akan menguruskan sendiri perihal kerja sehingga pengganti baharu ditemui.
Malah dia juga memberitahu akan berhenti seketika menghasilkan video untuk klien termasuklah produk makanan, restoran mahupun seminar.
“Saya nak fokus apa yang saya suka dari tujuh tahun lepas iaitu video memasak,” katanya.
Semalam, media sosial kecoh dengan pendedahan seorang pengguna Twitter terhadap sikap sombong pengurus Khairul dikenali sebagai Fadilat apabila membalas pertanyaan dengan cara biadab.
Sejak ciapan tersebut tular, ramai netizen lain ‘melondehkan’ perangai berlagak lelaki itu apabila mengakui berdepan pengalaman sama ketika berurusan. – KOSMO! ONLINE


Mindef kemuka cadangan tingkat bantuan sara hidup ATM
Oleh NUR ALWANI ZAFIRAH KHAIRUL

9 September 2022, 5:42 pm
Kuala Lumpur – Kementerian Pertahanan (Mindef) memajukan cadangan kepada Kementerian Kewangan (MOF) berkaitan kenaikan jumlah Bantuan Sara Hidup (BSH) kepada golongan veteran Angkatan Tentera Malaysia (ATM) tidak berpencen di bawah Kategori B40 daripada RM300 kepada RM400 sebulan.
Menteri Kanan Pertahanan, Datuk Seri Hishammuddin Tun Hussein berkata, cadangan itu dibuat susulan mengambil kira peningkatan kos sara hidup dan keperluan menampung perbelanjaan seharian golongan berkenaan.
Menurut Hishammudin, pihaknya sudah menyelesaikan kajian dalaman dalam usaha membolehkan pemberian Elaun Kenangan kepada Penerima Pingat Jasa Malaysia.
“Ini bermakna bahawa, antara kemahuan veteran ATM, dua sudah selesai dipenuhi, manakala dua lagi perkara selesai kajian di peringkat kementerian dan ia tidak akan terhenti di sini.
“Mindef sentiasa berusaha bertungkus lumus demi membela kebajikan veteran ATM. Perkembangan dan hasil usaha ini akan saya umumkan dari semasa ke semasa,” katanya dalam kenyataan hari ini.
Bagaimanapun, Hishammuddin mengingatkan bahawa kemahuan veteran ATM tidak hanya membabitkan perancangan di peringkat kementerian, malah membabitkan kewangan yang memerlukan pertimbangan MOF dan Jabatan Perkhidmatan Awam (JPA).

“Maka saya akan terus berhubung dengan Menteri Kewangan dan Ketua Pengarah JPA dari semasa ke semasa bagi memastikan harapan kita ini dapat dipenuhi.
“Juga penting untuk saya ingatkan, bagi veteran ATM yang belum mendaftar dengan Jabatan Hal Ehwal Veteran (JHEV), segeralah mendaftar supaya setiap inisiatif dan bantuan yang dilaksanakan dapat dimanfaatkan sepenuhnya,” jelasnya. – KOSMO! ONLINE


Najis dalam tren, Rapid KL didesak ambil tindakan penumpang tak beradab
Oleh KOSMO!

9 September 2022, 5:59 pm
PETALING JAYA – Malaysia sudah menyambut kemerdekaan selama 65 tahun, namun masih ada manusia pengotor dan tidak bertanggungjawab dengan membuang najis di dalam tren hingga mengundang rasa tidak selesa dalam kalangan penumpang.
Kejadian kali kedua itu berlaku di dalam salah satu tren milik Rapid KL dan rata-rata orang ramai mendesak agar mereka mengambil tindakan ke atas penumpang berkenaan.
Rapid KL berkata, penumpang adalah dinasihatkan supaya sentiasa menjaga kebersihan ketika berada di dalam pengangkutan awam.
“Para penumpang yang dihormati, kami ingin memohon kerjasama agar menjaga kebersihan diri serta kawasan sekeliling ketika di dalam bas mahupun tren, demi keselesaan bersama.
“Kerjasama serta perhatian semua adalah amat kami hargai,” katanya dalam satu hantaran di media sosial hari ini.
Rata-rata penumpang marah dengan tindakan tersebut dan mengecam kelakuan yang langsung tidak bertamadun itu.

“Saya cadangkan lihat rakaman televisyen litar tertutup (CCTV) supaya dapat tangkap si pelaku,” kata salah seorang pelayar.
“Nampak sangat penumpang-penumpang tak berotak, menyusahkan orang lain dan pengurusan,” seloroh seorang lagi pengguna. – KOSMO! ONLINE


Bank Rakyat perkenal pelaburan pertama patuh syariah
Oleh SITI A'ISYAH SUKAIMI

9 September 2022, 5:00 pm
PETALING JAYA – Bank Rakyat buat julung kali memperkenalkan produk pelaburan pertamanya iaitu Akaun Pelaburan-i Rizq Plus Bank Rakyat bagi membolehkan pelanggan melabur dalam aktiviti kewangan patuh syariah.
Menurut kenyataan Bank Rakyat, di samping berpeluang memperoleh keuntungan tinggi, pelanggan juga berpeluang memenangi hadiah wang tunai berjumlah RM1 juta secara keseluruhan menerusi program cabutan bertuah bagi kategori bulanan dan setiap setengah tahun.
“Menerusi akaun ini, Bank Rakyat memberi peluang kepada individu berstatus warga negara serta bukan warga negara yang sedang meneroka peluang pelaburan baharu dengan pelaburan minimum serendah RM100 serta baki minimum pelaburan dalam akaun hanya sebanyak RM50.
“Selain itu, produk ini ditawarkan kepada pelanggan yang berhasrat untuk memaksimumkan keuntungan menerusi pelaburan dalam portfolio aset pembiayaan runcit dengan menumpukan kepada portfolio Pembiayaan Peribadi-i dan Aset Cair Berkualiti Tinggi,” katanya hari ini.
Tambahnya, produk yang berasaskan konsep mudarabah itu, tidak mempunyai sebarang tempoh minimum atau maksimum dan pelanggan boleh mengeluarkan atau meningkatkan jumlah pelaburan mereka pada bila-bila masa.
“Menerusi konsep mudarabah ini, keuntungan diperoleh daripada pelaburan akan dikongsi mengikut Nisbah Perkongsian Keuntungan yang telah dipersetujui bersama.

“Inovasi produk pelaburan ini diambil oleh Bank Rakyat berikutan ketidaktentuan persekitaran ekonomi negara susulan penularan Covid-19 dan bagi membantu Keluarga Malaysia mengembangkan dana simpanan untuk digunakan ketika kesusahan, sekali gus menjamin kualiti hidup lebih baik dalam jangka masa panjang,” ujarnya. – KOSMO! ONLINE


UPSI penuhi impian Aminuddin miliki kerusi roda elektrik
Oleh ALWANI ZAFIRAH

9 September 2022, 5:49 pm
TANJUNG MALIM – “Saya mahu berdikari dan tak mahu susahkan orang lain, syukur dan terima kasih kepada UPSI atas sumbangan kerusi roda elektrik”.
Demikian luahan pelajar Diploma Rekabentuk Pembangunan Permainan, Universiti Pendidikan Sultan Idris (UPSI), Aminuddin Al-Hafiz Ismahisham, 20, yang juga pemegang kad orang kelainan upaya (OKU) selepas menerima bantuan kerusi roda elektrik di sini hari ini.
Pelajar semester empat yang berasal dari Kota Bahru, Kelantan itu mengalami kecacatan kekal fizikal pada bahagian kaki sejak lahir, lalu memerlukan bantuan kerusi roda untuk bergerak.
“Saya sudah lama idamkan sebuah kerusi roda yang berupaya bergerak menggunakan kuasa elektrik kerana sepanjang zaman persekolahan di sekolah rendah dahulu, saya sering dibantu rakan-rakan sekelas untuk menolak kerusi roda.
“Namun bila di sekolah menengah, saya mula rasa rendah diri kerana ketika itu tak ramai yang mahu berkawan dengan saya yang berstatus OKU, apatah lagi membantu menolak saya ke mana-mana.
“Sejak itu saya tekad untuk berdikari dan bercita-cita mahu memiliki sebuah kerusi roda elektrik,” katanya dalam kenyataan hari ini.

Aminuddin yang merupakan anak tunggal serta dibesarkan oleh neneknya hanya mampu memendam rasa memiliki kerusi roda elektrik tersebut akibat kesempitan hidup.
Tambahnya lagi, sepanjang pengajian di UPSI, pihak universiti banyak membantu menyediakan prasarana yang lengkap buatnya.
“Selain kemudahan kolej kediaman, saya turut dibantu kemudahan pengangkutan khas oleh para pegawai Bahagian Hal Ehwal Pelajar setiap kali pergi dan balik ke kelas.
Dalam pada itu, Naib Canselor UPSI, Prof. Datuk Dr. Md. Amin Md. Taff berkata, sumbangan tersebut merupakan inisiatif pihaknya membantu mahasiswa lebih-lebih lagi golongan berkeperluan khas, asnaf dan B40 sepanjang pengajian mereka di kampus.
Sementara itu, Timbalan Naib Canselor (Hal Ehwal Pelajar dan Alumni), Prof. Dr. Norkhalid Salimin berkata, beliau akan meneruskan agenda membantu kebajikan para mahasiswa melalui Seksyen Kebajikan Pelajar di jabatannya dan mengalu-alukan orang ramai dan korporat yang prihatin untuk tampil menghulurkan sumbangan. – KOSMO! ONLINE


M. Daud Kilau mohon doa peminat
Oleh AIN SAFRE BIDIN

9 September 2022, 4:58 pm
TELUK INTAN – Raja Gelek, Datuk M. Daud Kilau memohon agar para peminatnya mendoakan agar kesihatannya kembali pulih seperti sedia kala.
Menurutnya, dia kini bergantung kepada bantuan alat pernafasan memandangkan dirinya masih berada dalam keadaan lemah di Hospital Teluk Intan.
“Harap para peminat dapat mendoakan saya agar pulih semula seperti sebelum ini. Sesiapa yang nak melawat, bolehlah datang ke rumah lepas saya pulang nanti,” katanya kepada Kosmo! di sini hari ini.
Menurutnya, dia hanya bergantung kepada susu yang disalurkan menerusi hidungnya untuk mengisi perut dan mengakui berasa lapar serta rindukan masakan isterinya, Datin Rohani Awang Ngah, 62.
“Saya rasa lapar sangat. Biasanya di rumah isteri sediakan sarapan dan makanan tengah hari tetapi kini hanya bergantung kepada susu sahaja serta bergantung kepada alat bantuan pernafasan,” katanya.
Sementara itu, Rohani berkata, ramai dalam kalangan ahli keluarganya yang datang mengunjungi suaminya, bahkan ada yang menetap di inap desa berhampiran hospital tersebut.

“Begitu juga dengan para peminatnya, mereka tak putus-putus menghubungi bagi mendapatkan perkembangan terkini dirinya,” katanya. – KOSMO! ONLINE.


Suri rumah boleh mencarum lebih satu skim perlindungan Perkeso
Oleh NUR ALWANI ZAFIRAH KHAIRUL

9 September 2022, 3:51 pm
KUALA LUMPUR – Golongan suri rumah boleh membuat caruman lebih daripada satu skim perlindungan yang disediakan di bawah Pertubuhan Keselamatan Sosial (Perkeso).
Ketua Eksekutif Perkeso, Datuk Seri Dr. Mohammed Azman Aziz Mohammed memaklumkan, sekiranya seorang suri rumah itu bekerja dan telah berdaftar di bawah Akta Keselamatan Sosial Pekerja 1969 (Akta 4) dan Akta Sistem Insurans Pekerjaan 2017 (Akta 800), dia masih boleh mendapatkan perlindungan tambahan.
Katanya, faedah yang disediakan di bawah Akta 4 dan Akta 800 itu tidak boleh dituntut oleh pencarum di luar waktu bekerja kerana ia hanya memberi manfaat kepada pekerja sepanjang tempoh bekerja sahaja.
“Contohnya seorang suri rumah itu dia bekerja dari pukul 8 pagi hingga 5 petang, dan selepas itu dia melakukan kerja sambilan sebagai penghantar makanan, sekiranya berlaku kemalangan, Perkeso tak beri pampasan.
“Tetapi kalau suri rumah tersebut membuat caruman tambahan dengan mendaftar Skim Keselamatan Sosial Pekerjaan Sendiri (SKSPS), dia layak mendapat faedah perlindungan insurans yang disediakan.
“SKSPS menyediakan faedah tunai kepada orang berinsurans bekerja sendiri dan tanggungannya di samping menyediakan rawatan perubatan, pemulihan jasmani dan latihan vokasional,” katanya ketika menjawab soalan pemberita di Menara Perkeso di sini hari ini.

Mengulas mengenai Skim Keselamatan Sosial Suri Rumah (SKSSR), Mohammed Azman menyeru golongan wanita temasuklah yang bekerja untuk mencarum di bawah skim tersebut.
“Pada peringkat awal, seramai 150,000 suri rumah yang berdaftar di bawah e-Kasih adalah layak untuk menerima faedah SKSSR ini yang akan dibayar oleh kerajaan.
“Namun, bermula Disember nanti, golongan wanita, sama ada suri rumah sepenuh masa atau separuh masa yang berkahwin atau belum berkahwin, janda atau balu dan ibu tunggal warga Malaysia dan pemastautin tetap layak dilindungi oleh SKSSR,” katanya.
Jelasnya lagi, skim ini adalah secara sukarela dan tidak diwajibkan ke atas mana-mana individu. – KOSMO! ONLINE.


[KEMASKINI] Mayat remaja lemas ditemui tersangkut celah batu
Oleh MASTURAH SURADI

9 September 2022, 3:55 pm
KOTA TINGGI – Mayat remaja perempuan yang hilang selepas mandi-manda bersama lima rakan lain di Pantai Tanjung Balau di sini pagi tadi berjaya dijumpai tersangkut di celah batu, petang hari ini.
Mangsa, Nurish Qhalisya Suhailizam, 13 ditemui pada pukul 2.37 petang kira-kira 50 meter dari lokasi dipercayai hilang.
Ketua Polis Daerah Kota Tinggi, Superintendan Hussin Zamora berkata, pihaknya menerima maklumat kejadian lemas itu pada pukul 9 pagi melibatkan seorang remaja perempuan terbabit.
“Operasi mencari dan menyelamat (SAR) digerakkan oleh polis dan dibantu anggota bomba telah melakukan pencarian dipermukaan air dan dasar air sebelum berjaya menjumpai mangsa pada jarak 50 meter dari kawasan mangsa hilang.
“Mangsa yang ditemui telah meninggal dunia dipercayai akibat lemas. Mangsa dijumpai dalam keadaan tersangkut pada celah batuan di kawasan pencarian.
“Makluman awal diterima mangsa bersama mereka yang lain sedang riadah dimana ketika kejadian mereka datang ke pantai ini untuk mandi mandi dan difahamkan telah mendapat izin ahli keluarga untuk ke sini,” katanya kepada media di Pantai Tanjung Balau hari ini.

Katanya, pihak keluarga juga telah melakukan pengecaman dan mayat dibawa ke Hospital Kota Tinggi (HKT) untuk urusan bedah siasat bagi mengetahui punca kematian.
Menurutnya, dua lagi mangsa yang tidak sedarkan diri dalam kejadian itu kini sedang dalam pemantauan rapi hospital manakala tiga lagi mangsa yang selamat dalam keadaan stabil.
Terdahulu, Kosmo! melaporkan seorang remaja hilang, dua lagi rakannya kritikal serta tiga selamat dalam kejadian lemas ketika mandi-manda bersama keluarga di Pantai Tanjung Balau, Kota Tinggi, Johor.


KTMB tawar tren terus dari KL Sentral ke Hatyai
Oleh AMREE AHMAD

9 September 2022, 4:04 pm
PUTRAJAYA – Bersempena sambutan Hari Malaysia 2022 minggu depan, Keretapi Tanah Melayu Berhad (KTMB) menawarkan trip perkhidmatan tren dari ibu negara terus ke Hatyai.
Menerusi hantaran dalam laman sosial operator rel itu hari ini, perjalanan dikenali sebagai Tren Khas My Sawadee itu hanya mengenakan tambang istimewa serendah RM75 sehala.
“Jualan tiket ini telah dibuka bermula semalam dan penumpang boleh membelinya menerusi laman rasmi online, aplikasi KTMB Mobile atau semua medium penjualan sah,” jelasnya.
Tren tersebut akan berlepas dari stesen KL Sentral pada pukul 10.10 malam 15 September dan tiba esoknya di bandar raya terbesar wilayah Songkhla, selatan Thailand itu pada 7.25 pagi waktu tempatan.
Seterusnya tren berkenaan akan berpatah balik dari stesen Hatyai pada pukul 11.30 pagi waktu tempatan 18 September dan dijangka tiba di KL Sentral pukul 12.32 pagi keesokannya.
Sejumlah 240 tempat duduk disediakan pihak KTMB dalam gerabak ‘Superior’ manakala bagi penumpang yang ingin merasai tidur di koc ‘Superior Sleeper’, sejumlah 120 katil turut ditawarkan.

Tambang perjalanan sehala di gerabak tersebut masing-masing ialah RM89 untuk katil atas dan RM97 untuk katil bawah dengan semua caj tiket tidak termasuk makanan atau minuman.
KTMB turut memaklumkan bahawa harga tambang perkhidmatan tren berkenaan adalah sama diseragamkan dewasa sahaja dengan tiada tiket khas jenis konsesi atau kanak-kanak.
Bagaimanapun, penumpang boleh juga membeli tiket perjalanan dua hala untuk mengelak kehabisan dan pembatalan tiket itu tertakluk kepada prosedur atau terma ditetapkan KTMB.
Operator rel tersebut turut menyatakan bahawa penumpang boleh membeli pakej percutian di Hatyai dengan merujuk kepada agensi Kurma Travel & Tours Sdn. Bhd. dan Travel Forte.
Perkhidmatan tren khas itu bagi memenuhi permintaan tinggi penumpang Lembah Klang yang berhasrat menghabiskan cuti panjang bersempena Hari Malaysia 2022 pada Jumaat depan- KOSMO! ONLINE